64वाँ गणतंत्र दिवस के पहिले भारत के महामहिम राष्ट्रपति श्री प्रणब मुखर्जी के संबोधन – Anjoria\nJan 25, 2013 हिंदू कोड बिल\nचौंसठवाँ गणतंत्र दिवस के पहिले का साँझ हम भारत में आ विदेशों में बसल आप सबही के हार्दिक शुभकामनाएं देत बानी. हम अपना सशस्त्र सेना, अर्ध सैनिक बल अउर आंतरिक सुरक्षा बलो के खास तौर पर बधाई देत बानी.\nपिछला साठ साल का दौरान भारत में बहुते बदलाव आइल बा. ई ना त अचके में भइल बा ना दैवयोग से. इतिहास के गति में बदलाव तब आवेला जब ओकरा सपना के साथ मिलेला. उपनिवेशवाद क राख से एगो नाय भारत बनावे के महान सपना 1947 में ऐतिहासिक शिखर पर पहुँचल, आ एहूसे अधिक खास बात ई भइल कि स्वतंत्रता से राष्ट्र-निर्माण के नाटकीय कथा क शुरुआत भइल. एकर नींव 26 जनवरी, 1950 के सकारल हमनी के संविधान रखलसि, जवना के हमनी हर साल गणतंत्र दिवस के रूप में मनाइले. एकर प्रेरक सिद्धांत रहुवे, राज्य आ नागरिकन के बीच एगो सहमति माने कि न्याय, स्वतंत्रता अउर समानता से पोसल बरियार सार्वजनिक-निजी भागीदारी.\nभारत अंग्रेजन से स्वतंत्रता एहसे ना लिहले रहल कि ऊ भारतीयन के आजादी से फरका राखे. संविधान दुसरकी आजादी के प्रतीक रहल आ ई आजादी रहल लिंग, जाति, समुदायन में गैर-बराबरी क घुटन से आ ओह दोसरो तरह के बेड़ियन से, जवन हमनी के बहुत दिन से जकड़ले रहुवे.\nई संविधान अइसन क्रांतिकारी बढ़न्ती के प्रेरणा दिहलसि जवन भारतीय समाज के आधुनिकता के राह पर आगे बढ़वलसि. समाज में एही लगातार बढ़न्ती से बदलाव आइल, काहें कि हिंसक क्रांति भारतीय परिपाटी ना ह. अझुराइल सामाजिक ताना-बाना में बदलाव पर अबहियो काम जारी बा, आ एकरा के समय-समय पर कानून में आवत सुधारन आ जनमत के ताकत से प्रेरणा मिलत रहल बा.\nपिछला साठ बरीस में अइसन बहुते कुछ भइल बा जवना पर हमनी का गर्व कर सकीले. हमनी के आर्थिक विकास दर तीन गुना से अधिका हो गइल बा. साक्षरता दर में चार गुना से अधिका बढ़ोतरी भइळ बा. अनाज उत्पादन में आत्मनिर्भरता लिहला का बाद अब हमनी का खाद्यान्न के निर्यातक हो गइल बानी. गरीबी के मात्रा में बहुते कमी ले आवल गइल बा. हमनी के एगो अउर खास उपलब्धि लैंगिक समानता के दिशा में हमनी के प्रयास बा.\nई केहू ना कहल कि ई काम आसान होखी. साल 1955 में लागू भइल हिंदू कोड बिल, जइसन पहिलका बड़ कोशिश में जवन समस्या आइल रहल, ओकर अलग कहानी बा. ई खास कानून जवाहर लाल नेहरू आ बाबा साहेब अंबेडकर जइसन नेतालोग के अविचल प्रतिबद्धते से पारित हो पावल रहे. जवाहरलाल नेहरू बाद में एकरा के अपना जीवन के शायद सबले बड़हन उपलब्धि बतवले रहले. अब समय आ गइल बा कि हर-एक भारतीय महिला खातिर लैंगिक समानता पकिया कर दिहल जाव. हमनी का ना त एह राष्ट्रीय दायित्व से बाच सकीले ना एकरा के छोड़ सकीले काहे कि एकरा के नजरअंदाज कइला के बहुते बड़ कीमत चुकावे के पड़ी. निहित स्वार्थ आसानी से हार ना मानसु. एह राष्ट्रीय लक्ष्य के पूरा करे ला सिविल समाज अउर सरकार के मिल-जुलके प्रयास करे के होई.\nहम अइसन समय रउरा के संबोधित करत बानी जब एगो बहुते भयंकर त्रासदी हमनी के निश्चन्तता के भरम झकझोर डलले बा. एगो लड़िकी संगे नृशंस बलात्कार आ ओकर हत्या, एगो अइसन महिला के जवन उदीयमान भारत के आकांक्षा के प्रतीक रहल, हमनी के हृदय के सूनापन से आ हमनी के मन के खीसि से भर दिहले बा. हमनी का एगो जान से अधिका गँववले बानी जा; हमनी का एगो सपना गँवा दिहले बानी. यदि आज हमनी के नवही नाराज बाड़ें त का हमनी का ओहनी के दोष दे सकीले?\nएगो कानून देश के बा. बाकिर ओही ले ऊपर एगो कानून अउर बा. महिला के पवित्रता भारतीय सभ्यता के समहर दर्शन के नीति निर्देशक सिद्धांत हवे. वेद में कहल गइल बा कि माता एक से अधिका हो सकेले; जन्मदात्री, गुरुपत्नी, राजा के पत्नी, पुजारी जे पत्नी, हमनी के दूध पिआवे वाली आ हमनी के मातृभूमि. मां हमनी के बुराई आ दमन से बचावेले. माँ हमनी के जीवन आ समृद्धि के प्रतीक होले. जब हमनी का कवनो महिला साथे जानवर जस बेवहार करीले त अपना सभ्यता के आत्मा लहुलुहान कर दिहिले जा.\nदेश के आपन नैतिक दिशा फेरू से तय करे के समय आ गइल बा. निराशावादिता के बढ़ावा देबे ला कवनो मौका ना दिहल चाहीं काहे कि निराशावाद नैतिकता के अनदेखी कर देला. हमनी के अपना अंतरात्मा में गहराई से झांके के पड़ी आ ई पता लगावे होई कि हमनी से चूक कहाँ हो गइल. समस्यन क समाधान राय विचार आ नजरिया में तालमेल से ढूंढ़े पड़ी. लोग के एकर भरोसा होखे के चाहीं कि शासन भलाई के एगो माध्यम ह आ एकरा ला हमनी के सुशासन पकिया करे के पड़ी.\nहमनी का दुसराक पीढ़ी से आवत बदलाव के मुहाना पर बानी; गांवन आ कस्बन में पसरल नवही एह बदलाव के अगुआ हउवें. आवे वाला समय ओह लोग के बा. ऊ आजु अस्तित्व से जुड़ल बहुते तरह के अनेसा के शिकार बाड़े, का तंत्र योग्यता के समुचित सम्मान दे ता? का समर्थवान लालच में पड़के आपन धर्म भूला चुकल बाड़े? का सार्वजनिक जीवन में नैतिकता पर भठियरपन हावी हो चलल बा? का हमनी के विधायिका उदीयमान भारत के प्रतिनिधित्व करेले आ कि फेर एहमें आमूल-चूल सुधार करे के जरूरत बा. एह अनेसा के दूर करही के पड़ी. चुनाइल प्रतिनिधियन के जनता के भरोसा फेरू से जीते होखी. नवहियन के मन के अनेसा आ बेचैनी के, तेजी से, गरिमाभरल आ सरिहावल तरीका से बदलाव के काम पर लगावे होखी.\nनौजवान खाली पेटे सपना ना देख सकसु. उनका लगे आपन आ राष्ट्र के महत्वाकांक्षा पूरा करे ला रोजगार होखे के चाहीं. ई साँच बा कि हमनी के 1947 के बाद एगो लमहर राह तय कइले बानी. जब हमनी के पहिला बजट के राजस्व मात्र 171 करोड़ रुपिया रहल. आजु केन्द्र सरकार के संसाधन ओह बूंद क तुलना में महासागर जस हो गइल बा. बाकि हमनी के इहो पकिया करे के पड़ी कि कहीं आर्थिक बढ़न्ती से मिलत लाभ पर, पिरामिड के शिखर पर बइठल भाग्यशाली लोगे के एकाधिकार मत हो जाव. धन सिरजे के बुनियादी उद्देश्य हमनी के बढ़त आबादी से भुखमरी, निर्धनता आ कम आमदनी के बुराई जड़ से खतम कइल होखे के चाहीं.\nपिछलका वर्ष हमनी सभ ला परीक्षा के साल रहल. आर्थिक सुधारन के राह पर आगे बढ़तो हमनी के बाजार-आधारित अर्थव्यवस्था के मौजूदा समस्यम से जागरूक रहे होई. बहुते धनी राष्ट्र अब सामाजिक दायित्व रहित अधिकार के संस्कृति के जाल में फंस गइल बाड़े. हमनी के एह जाल से बचे के होई. हमनी के नीतियन के परिणाम हमनी के गांवन, खेतन, फैक्टरियन, स्कूलन आ अस्पतालन में लउके के चाहीं.\nओह लोग ला आंकड़ा बेमानी होला जिनका ओकर फायदा ना मिले. हमनी के तुरते काम में लागे होई ना त आजु जवना अशांत इलाकन के अकसर ‘नक्सलवादी’ हिंसा के रूप में जिकिर होखेला ओहमें अउरी खतरनाक तरीका से पसार हो सकेला.\nअबही पिछला दिने, नियंत्रण रेखा पर हमनी के सैनिकन पर गंभीर निर्दयता के मामिला सामने आइल बा. पड़ोसियन में मतभेद हो सकेला; सीवानन पर तनाव एगो सामान्य स्थिति हो सकेले. बाकिर राज्य से इतर तत्त्वन का जरिए प्रायोजित आतंकवाद सगरी राष्ट्र ला भारी चिंता के विषय बा. सीमा पर हमनी चाहीलें कि सीमा पर शांति रहो आ हमनी का हमेशा दोस्ती के उम्मीद में हाथ बढ़ावे ला तइयार बानी जा बाकिर एह हाथ के हलुका में ना लेबे के चाहीं.\nभारत के सबले अजेय सम्पत्ति ह ओकर खुद में भरोसा. हमनी ला हर चुनौती, अभूतपूर्व आर्थिक विकास आ सामाजिक स्थिरता हासिल करे के हमनी के सकंल्प मजबूत बनावे के मौका बन जाले. एह संकल्प के, खासकर बेहतर अउर व्यापक शिक्षा पर बड़हन निवेश से मजबूत बनावे होखी. शिक्षा अइसन सीढ़ी ह, जवन सबले निचला पायदान पर मौजूद आदमी के व्यावसायिक आ सामाजिक प्रतिष्ठा के शिखर पर पहुँचा सकेले. शिक्षा अइसन मंत्र ह जवन हमनी के आर्थिक भाग्य बदल सकेले आ अइसनका दरार पाट सकेले जवन समाज में गैर बरोबरी जनमावेले. अबहीं ले शिक्षा के ई यह सीढ़ी, जइसन होखे चाहीं ओह स्तर ले, ओहन लोग ले नइखे चहुँपल जिनका एकर सबले बेसी जरूरत बा. भारत अपना वर्तमान वंचितन के, आर्थिक विकास के बहुतेरे उपादानन में बदल के आपन विकास दर दुगुना कर सकेला.\nहमहन के चौंसठवाँ गणतंत्र दिवस के मौका पर हालांकि चिंता के कवनो कारण हो सकेला बाकि हताशा के कवनो ना. यदि भारत में साठ साल में पिछला छह सौ साल का मुकाबले अधिका बदलाव आइल बा त हम रउरा से वायदा करत बानी कि एहमें अगिला दस साल में, पिछलका साठो साल ले बेसी बदलाव आई. भारत के शाश्वत जिजीविषा जागल बिया.\nअंग्रेजनो के ई लागत रहे कि ऊ अइसन देश छोड के जात बाड़े जवन ओकरा से बहुते अलगा बा. जवना पर ऊ काबिज हो गइल रहलें. राष्‍ट्रपति भवन में जयपुर स्तंभ के आधारशिला पर एगो शिलालेख में लिखल बा :-\nएह शिलालेख में भारत के भावना पत्थर में उकेरल बा.\nई संबोधन महामहिम राष्ट्रपति प्रणव मुखर्जी के आधिकारिक हिंदी भाषण के भोजपुरी अनुवाद ह जवना में कुछ गलती अनजाने में अनचाहे हो गइल होखे त माफी चाहब. बाकि अँजोरिया हमेशा से एह तरह के अनुवाद परोसत आइल बिया.\nहिंदू कोड बिल से जुड़ल एगो लेख अँजोरिया पर पहिले से प्रकाशित बा ओकरो के पढ़ीं.


बिहार चुनाव | एनडीए अवुरी महागठबंधन के रणनीति के क्षमता अवुरी कमजोरी\nएक ओर अकेले नरेंद्र मोदी बाड़े त दोसरा ओर बिहार के दु गो महारथी बाड़े। दुनो पक्ष एक दूसरा प बढ़त बनावे खातिर तमाम प्रकार के तरीका अपनावता, बयानबाजी करता।\nबिहार विधानसभा चुनाव में महागठबंधन अवुरी एनडीए के बीच जंग जारी बा, दुनो पक्ष एक दूसरा प बढ़त बनावे खातिर तमाम प्रकार के तरीका अपनावता, बयानबाजी करता। झूठ के सच अवुरी सच के झूठ बनावल, बतावल जाता।\nएक ओर अकेले नरेंद्र मोदी बाड़े त दोसरा ओर बिहार के दु गो महारथी बाड़े। हालांकि मोदी के संगे तीन गो अवुरी महारथी बाड़े, लेकिन एगो लोग के कद ओ दुनो जईसन नईखे। एहसे फिलहाल ए तीनो लोग के महारथी के सूची से बहरे राखल जाए।\nदुनो पक्ष होत सबेर से लेके सुतली रात तक एक दूसरा प हमला करत रहता। केहु सवाल खाड़ा करता त केहु जवाब देता। सोश्ल मीडिया के मैदान में लागता कि दुनो खेमा के समर्थक कटवाबझ (बाज़ के लड़ाई) कईले बाड़े। केहु एगो फोटो लेके आवता, त केहु एगो विडियो, सब जने एक दूसरा के नीचा दिखावे अवुरी 'भंडाफोड़' करे में लागल बाड़े। लेकिन जमीनी हकीकत का बा? उहाँ कवन रणनीति प काम होखता?\nएकरा खातिर सबसे त दुनो पक्ष के नेता लोगन के नाम अवुरी कमी-बेसी के चर्चा जरूरी बा। एनडीए के पूरा ताकत के दु तिहाई अकेले नरेंद्र मोदी बाड़े। नरेंद्र मोदी के चुनाव से हटा दिहल जाए त भाजपा अवुरी जीतनराम मांझी में ढेर फर्क ना रह जाई। डर बा कि कहीं जीतनराम मांझी बीस मत परे लागस।\nबिहार में एनडीए के अगुवाई करेवाली भाजपा संगे दिक्कत बा कि ओकरा भीरी अयीसन कवनो नेता नईखन जेकरा में जनता से वोट ले लेवे के क्षमता होखे। रैली अवुरी सभा में भीड़ कईसे जुटेले इ सभ केहु जानता। मोदी के देखे खातिर, सुने खातिर भीड़ त जुटता लेकिन उ जवन बात कहतारे, जेकरा खातिर कहतारे, ओकरा बुझातो बा कि ना इ पाता करे के होई। पाता का करे के बा उ जल्दीए पाता चल जाई।\nअब तनिका महागठबंधन प ध्यान दिहल जाए। इहाँ लालू प्रसाद यादव, नीतीश कुमार निहन बिहार के प्रभावी नाम के संगे सोनिया गांधी अवुरी राहुल गांधी निहन नेता बाड़े। चुकी सोनिया-राहुल-कांग्रेस के बिहार में ढ़ेर लम्हर भूमिका नईखे, एहसे महागठबंधन ए लोग के भरोसे नईखे रहल चाहत।\nमहागठबंधन के अगुवाई एक ओर से लालू करतारे त दोसरा ओर से नीतीश कुमार बाड़े। लालू अपना अंदाज़ के अकेला नेता हवे। उनुका भाषण में देसीपन, अल्हड़पन, उदण्डता, बागीपन अवुरी आक्रमण निहन सभ भाव रहेला। उ अपना भाषण से ठंढा पानी के खउला सकेले त जरत आग के बूता देवे तक के क्षमता राखेले।\nदोसरा ओर बाड़े नीतीश कुमार, जवन मर्यादा से बहरी निकलल पसंद ना करस, जोख-गिन के शब्द निकालेले अवुरी जागरूक वर्ग के समझ में आवे लायक भाषा बोलेले।\nलालू त चुकी राजद में स्वर्ण वर्ग के लगभग ना के बराबर टिकट देले बाड़े एहसे उनुका से स्वर्ण वोट के आशा कईल तनिका ज्यादती होई। बिहार के सबसे दबंग मानल जाएवाला स्वर्ण, भूमिहार के राजद से पूरा तरीका से सफाया करेवाला लालू खुलेआम स्वर्ण वर्ग के खिलाफ जहर उगिलत बाड़े, जेकरा चलते नीतीश के3से4प्रतिशत तक वोट के नुकसान हो सकता, हालांकि एकर भरपाई यादव वोट से हो जाई।\nनीतीश के एगो खास वर्ग के मतदाता के ओर ढ़ेर झुकाव परेशानी पैदा क सकत रहे, लेकिन आज के स्थिति में जब ए लोग के भीरी वीके सिंह अवुरी मोहन भागवत के ब्रह्मास्त्र निहन बयान बा त ढ़ेर नुकसान के गुंजाइश नईखे।\nरणनीति के बात कईल जाए त भाजपा अवुरी एनडीए से कई मौका प बड़े-बड़े चूक भईल बा, जवना में से सबसे बड़ चूक प्रधानमंत्री के बहुत जादा रैली बाटे। लगातार एक महिना से बिहार में रैली करेवाला प्रधानमंत्री नरेंद्र मोदी, लालू के बिनल जाल में अझुरा गईले जेकरा चलते उ जातिवाद अवुरी गौमांस निहन मुद्दा प बोले शुरू क देले। प्रधानमंत्री ए मुद्दा के उठाके अपना विरोधी लोग के सही साबित क देले। ध्यान रहे कि, मोदी के विरोधी लगातार दावा करतारे कि मोदी अभी तक कुछ नईखन कईले, इनिका भीरी बोले खातिर कुछूओ नईखे।\nएकरा संगे भाजपा एगो अवुरी गलती कईलस। लालू-नीतीश के कवनो सभा के अभी तक टीवी प सीधा प्रसारण नईखे भईल, जबकि मोदी के हरेक रैली के तमाम टीवी चैनल सीधा प्रसारण कईलस। ए प्रसारण से मोदी के जातिवादी अवुरी गौमांस वाला टिप्पणी ओकरो भीरी पहुँच गईल, जवन कि आमतौर प रैली के भाषण के ना सुने पावेला।\nभाजपा के कोशिश धर्म के आधार प गोलबंदी के रहल होई लेकिन स्वर्ण वर्ग एकरा चलते बिदकल देखाई देता। कुछ लोग कहतारे कि, जब मोदी खुद जातिवाद अवुरी धर्म के आधार प वोट मांगिहे त लालू-नीतीश अवुरी इनिका में फर्क कवन रह जाई? हालांकि, एकर नतीजा प कवन असर परी इ कहल तनिका मुश्किल बा।\nइहाँ एगो अवुरी बात जवन कम लोग जानत होइहे, मोदी के रैली के सीधा प्रसारण के तमाम व्यवस्था जईसे कैमरा, ओबी वैन अवुरी सैटलाइट लिंक निहन वयवस्था खुद भाजपा करेले अवुरी टीवी चैनल के रैली देखावे के बदला समय के हिसाब से पईसा मिलेला।\nमहागठबंधन के रणनीति बा कि लालू से यादव-मुसलमान बहुल इलाका में सभा करावल जाए जबकि नीतीश उहाँ सभा करस, जहां महादलित, दलित, अति पिछड़ा अवुरी सामान्य वर्ग के मतदाता के संख्या जादा बा। संगही, दुनो नेता राज्य के 243 विधानसभा क्षेत्र में कम से कम एक-एक सभ जरूर करस।\nचुकी लालू के मतदाता अवुरी श्रोता अलग किस्म के बा, नीतीश के अलग बा, कांग्रेस के अलग बा, एहसे एक संगे एक सभा में सभ नेता के जुटावे के योजना तक नईखे। उम्मीदवार चाहे राजद, जदयू भा कांग्रेस के होखे, दुनो नेता ओकरा खातिर कम से कम एक-एक बेर प्रचार जरूर करीहे। लेकिन अलग-अलग। ए रणनीति से दुनो नेता के अपना-अपना मतदाता के ओ उम्मीदवार के पक्ष में मतदान करे खातिर तैयार कईल आसान हो जाई।\nए सभ रणनीति के बावजूद इहाँ दु प्रकार के पेंच बा। मुसलमान मतदाता के पसंद वाला तीनों दल एक संगे बा, त ओकरा कवनो उलझन नईखे, लेकिन यादव मतदाता का लालू के कहला प नीतीश के उम्मीदवार के वोट करीहे? हमार अंदाज़ा गलती हो सकेला, लेकीन फिलहाल मामला पक्ष में देखाई देता। दूसरा पेंच बा कथित 'जंगलराज' के डर। नीतीश के लालू से हाथ मिला लेवे से कुछ लोग के नज़र में 1990 से 2005 के बीच के कुछ दृश्य नाचे लागल बा। हालांकि एकरा में जादा संख्या ओ वर्ग के मतदाता बा जवन की पारंपरिक तौर प भाजपा के वोट देवेले।\nअब अंत में जदी महागठबंधन अवुरी एनडीए के रणनीति के तुलना कईल जाए त पाता चली कि एक ओर एनडीए सिर्फ मोदी के सहारे बा, त दोसरा ओर लालू-नीतीश निहन बराबर के लोकप्रिय नेता बाड़े। मोदी के पार्टी के वोट बैंक सिर्फ स्वर्ण मतदाता के मानल जाला, जबकि दूसरा खेमा में स्वर्ण के छोड़ बाकी सभ वर्ग प कमबेसी पकड़ बा। संगही, लालू-नीतीश उहाँ के जनमानस के भाषा बोलतारे, त मोदी के भाषा में तनिका शहरी पूट बा।\nमोदी के कोशिश पिछड़ा वर्ग के मतदाता के लोभावे के बा, त लालू-नीतीश के कोशिश ए लोग के एकजुट कईल बा।\nमोदी बड़े-बड़े रैली करतारे त लालू-नीतीश छोटे-छोटे,5हज़ार से 10 हज़ार लोग के जुटान के संबोधित करतारे। मोदी जनधन योजना, कौशल विकास अवुरी रोजगार के नाम लेतारे, त ओने से दलित हत्या, आरक्षण अवुरी दाल के दाम निहन मुद्दा उठावल जाता।\nएहसे ओनईस-बीस के फेरा में परे से निमन बा कि नतीजा के इंतज़ार कईल जाए, या अपना मन से पुछल जाए कि केकरा बात के असर आपके दिल-दिमाग प परता, कवन मुद्दा आपके खातिर जादा जरूरी अवुरी तात्कालिक बाटे।\nFirst Update: 25 October, 2015 07:57 PM


महामारी के डर के बादो लोग में भोट देवे के जोश रहे. कोरोना गाइडलाइन के तs बहुते बखान भइल रहे लेकिन एकर कड़ाई से पालन ना भइल. केतना जगे लोग लाइन में सट के खाड़ा रहे.\nLast Updated: October 28, 2020, 9:16 PM IST\nकामता चा के दलान पs आज बड़ा चहल पहल रहे. टीभी पs पहिला फेज के चुनाव के समाचार चलत रहे. चौकी पर भोला चा, अरजुन चा बिनेसरी चा बइठल रहन. हमनी के कौलेजिया लइका दरी पs आसन मरले रहीं जा. कामता चा के लइका मैरिन इंजीनियर हवें. जपान से बड़का टीभी लेयाके अपना बाबूजी के देले तs टोला भर के मौज हो गइल. रोपेया पइसा के कवोनो कमी ना रहे से कमता चा खरचो खूब करत रहन. भर देवाल के लमहर टीभी रहे. समाचार देखे में बड़ा निमन लागत रहे.\nकोरोना आफत के बीचे ई पहिला चुनाव रहे. महामारी के डर के बादो लोग में भोट देवे के जोश रहे. कोरोना गाइडलाइन के तs बहुते बखान भइल रहे लेकिन एकर कड़ाई से पालन ना भइल. केतना जगे लोग लाइन में सट के खाड़ा रहे. अधिका लोग तs मास्के ना पेनहले रहन. कामता चा पनपियाड़ में बेलगरामी मंगवले रहन. दुपहरिया में जल-पानी भइल तs फेर बैठकी जमल.\nभोटर में जोश\nकामता चा कहले, ई तs गजबे हो गइल. पहिले तs बूझात रहे कि लोग कोरोना के डरे भोट देवे कमे निकलिहें, लेकिन जोश तs अकाश छुअले बा. दुपहरिया होत होत तs लोग के लाइन अउर लमहर हो गइल. बक्सर में तीन बजे ले 51 परसेंट भोट पड़ गइल रहे. बांका के कटोरियी अउर बोध गया में तs 53 परसेंट लोग भोट दे देले रहन. भोटर में जोश तs लउकल लेकिन होश ना लउकल. महामारी के लेके कइअक गो नियम बनावल गइल रहे लेकिन ओकर कही पालन भइल कहीं ना भइल. केतना जगे दस्ताना बूथे भिरी फेंक दिहल गइल. केतना जगे लोग सट-सट के लाइन में खाड़ा रहन लोग.\nनियन के पालन करावे वला केहू ना रहे. जहां जइसन बेबस्था रहे वइसन भोट भइल. पहिला चरण के चुनाव से बुझाता कि लोग अबकी भोटिंग खातिर मन बनवे बाड़े. कोरोना के नियन के चाहे जवन हाल रहे लेकिन भीड़ जुटी जरूर. नसलाइट एरिया में भी निमने से भोट पर गइल. चैनपुर, कुटम्बा, नबीनगर अउर रफीगंज में तs तीन बचे ले भोट खतमो हो गइल. बड़हरा, गोह, टेकारी में मारमपिटी भइल. कामता चा बोलते रहन की भोला चा टोकले, आज तs नरेनदर मोदी अउर राहुलो गांधी के नू पोरगराम बा, दूसरा चरण में का होई?\nका कहले मोदी, का कहले राहुल?\nभोला चा के सवाल पs अरजुन चा कहले, नरेनदर मोदी तs आज बेजोड़ भासन दिहले. मोदी जी के भासन से बूझाता कि उ नीतीश जी के बात आजुओ भूलाइल नइखन. देखल नू कि दरभंगा में मोदी जी का कहले, मिथिला में जनमे लेवे वली माता सीता आज अजोधया में राममंदिर बनत देख के केतना खुश होइहें. भाजपा जवन कहेला उ करेला. केतना लोग हमरा से मंदिर बनावे के तारीख पूछतs रहे, अब मंदिर बनत देख के उहो लोग मन मार के ताली बजा रहल बाड़े. भोला चा कहले, तs एकरा में मोदी जी के नीतीश जी से का दिक्कत बा? अरजुन चा कहले, नीतीश जी नू उ नेता हवें जे 2015 में भाजपा के बतफरोस साबित करे खातिर मंदिर बनावे के तारीख पूछठलें रहन.\n2015 में नीतीश जी लालू जी साथे रहन. 2015 के विधानसभा चुनाव में नीतीश जी कहले रहन, भाजपा अउर आरएसएस के लोग के कहनाम बा कि रामलला हम आएंगे, मंदिर वहीं बनाएंगे लेकिन तारीख नहीं बताएंगे. लागता कि मोदी जी आज नीतीश जी के इहे सवाल के जबाब देले बाड़े. अइसे दोसरो नेता कहत रहन कि भाजपा के मंदिर से ना भोट से मतलब बा. उ भोट खातिर मंदिर के झंझट हरमेसा जिंदा राखी. जहां तक ले राहुल गांधी के सवाल बा तs उहो कवनो कम नइखन. उ नरेनदर मोदी पs अगियाबैताल भइल बाड़े. बलमिकी नगर के रैली में राहुल गांधी कहले, मोदी जी 2014 में कहले रहन कि जतना चीनी मिल बंद बा ओकरा के खोलवा देब.\nअगिला बेर आइब तs एहिजे के मिल में बनल चीनी से चाह पियब. राहुल गांधी जनता से पूछले, का मोदी जी रउआ सभे के साथ एहिजा के चीनी से बनल चाह पियले? ना नू, अइसही मोदी जी लोग के भरमावत रहेले.\nदूसरा चरण में का होई?\nकामता चा कहले, पहिला चरण के चुनाव के तs हाल समझ में आ गइल, दूसरा चरण में का होई? अबकी तs 71 सीट पs चुनाव रहे,3तारीख के तs 94 सीट पs चुनाव बा. बिनेसरी चा ढेर देरी से टीभिये में अंटकल रहन. ई सुन के उ कहले, दूसरा चरण में सबसे बेसी राजद के पहलवान अखाड़ा में बाड़न. राजद के 54 गो तs भाजपा के 46 कंडिडेट ताल ठोक रहल बाड़े. जदयू 43 सीट पs खाड़ा बा. कांग्रेसो के 24 जोधा लड़ाई में उतरल बाड़न. एहि से राहुल गांधी खूब जोर लगाइले बाड़े. दूसरा चरण में सबसे खास बात ई बा कि लोजपा के 53 कंडिडेट मैदान में उतरल बाड़न.\nजदयू के टोटल 43 सीट पs लोजपा आपन जोधा उतरवे बा. ऐह से जदयू के मोसकिल बढ़ गइल बा. अरजुन भाई ठीके कहतs बाड़े कि मोदी जी अउर नीतीश जी में भीतरे-भीतरे कुछुओ चल रहल बा. जेपी नड्डा, प्रकाश जावड़ेकर जइसन नेता चिराग के खिलाफ आग उगिल रहल बाड़े लेकिन मोदी जी चिराग के खिलाफ एक्को लफज ना कहले. आखिर का बात बा? का चिराग भाजपा के भितरिया मदद कर रहल बाड़े? चुनाव बाद कवनो नया डरामा होई का? मोदी जी आतमनिरभर भारत के बात कर रहल बाड़े तs नीतीश कुमार सात निसचय पाट दू के गुन गा रहल बाड़े. चिराग के कतनो कमजोर मानल जाव लेकिन अगर ऊ जदयू के चारो-पांच हजार भोट काट लिहले तs नीतीश जी के खेला गड़बड़ा सकेला.\nराजद के पलरा केने झुकी, एही बात से भाजपा के भाग तय होई. दोसरा चरण के 94 में से 31 सीट राजद के जीतल सीट हs. एकरा में से भाजपा केतना सीट मिली, ई देखे वला बात होई. तेजसवी अउर राहुल गांधी जोर लगाइले बाड़े लेकिन सामाजिक समीकरण पहिले से एनडीए देने झुकल बा. दोसरा चरण के चुनाव के बाद बुझाई कि चुनावी बेयार के मति-गति का बा?


Indian Cinema Actress Nargis unknown facts in Bhojpuri - Bhojpuri: बीसवीं सदी के भारतीय सिनेमा के सबसे खूबसूरत हीरोइन रहली नरगिस – News18 हिंदी\nजे भारतीय फिल्म जगत आ हिन्दुस्तानी शास्त्रीय संगीत के बारे में जानत होई, बेशक उ जद्दनबाई के जानत होई. उनके आभा अउरी प्रभाव से भी परिचित होई. अइसन महान शख्सियत के बेटी के नाम रहे फातिमा राशिद. उनके बेटी अपना माई से भी बढ़के प्रसिद्ध भइली आ भारत के अलावा पश्चिम के देशन में भी जानल गइली.\nLast Updated : November 29, 2021, 15:44 IST\nफातिमा राशिद जिनके हमनी का नरगिस के नाम से जानेनी जा. 20वीं सदी के सबसे मशहूर अउरी खूबसूरत हीरोइन नरगिस, जिनके ऑनस्क्रीन करिश्मा ई रहे कि लोग उनके एगो फिलिम बीस बीस बार देखे, दुपहरिया के शो के टिकिट खातिर भिनुसारे से लाइन में लाग जाव.\nनरगिस जब पाँच साल के रहली त 1935 में फिल्म तलाश-ए-हक में एगो छोट रोल से हिन्दी फिल्मन में डैब्यू कइली. ओकरा बाद उनके 1942 के फिल्म तमन्ना में बड़ रोल मिलल. बाकिर नरगिस के हीरोइन के रोल मिलल ओकरा अगिला साल 1943 में, तबके मशहूर हीरो मोतीलाल के हीरोइन के रूप में. नरगिस तब 14 साल के रहली. फिल्म के नाम रहे तकदीर. सफल निर्देशक – निर्माता महबूब खान ई फिल्म बनवले रहलें. नरगिस के किरदार श्यामा के एह कॉमेडी फिल्म में बड़ा तारीफ मिलल आ ई फिल्म बहुत सफल भी रहल. नरगिस जद्दनबाई के बेटी रहली, ई तथ्य भी उनके इंडस्ट्री में प्रभाव बढ़ावे में मदद कइलस. तबके मीडिया नरगिस के परफेक्ट डैब्यू के तमगा देहलस. फेर उनके 1945 में फिल्म आइल हुमायूँ. अशोक कुमार एह में मुख्य हीरो रहलें अउरी ई पीरियड ड्रामा औसत व्यवसाय कइलस. बाकिर नरगिस के करियर के गाड़ी धीरे धीरे चल देहले रहे.\nफेर 1946 में उनकरे स्टेज नाम नरगिस टाइटल से एगो फिल्म आइल जवन बॉक्स ऑफिस पर कुछ खास कमाल ना देखवलस. अगिला साल 1948 में उनके लगातार पाँच गो फिल्म आइल जे में से मेला दिलीप कुमार के साथे रहे अउरी दुनू जाना के करियर के शुरुआती सफल फिल्म में से एक मानल जाला. मेला ओ साल सबसे ज्यादा कमाई करे वाला फिल्म बनल. बाकी अउरी फिल्म कवनो कमाल ना देखवलस. ओही साल राज कपूर फिल्म निर्माता बनलें आ फिल्म आग में नरगिस के हीरोइन के रोल दिहलें. ई राज कपूर अउरी नरगिस के हिट जोड़ी के पहिला साथे में फिल्म रहे. बाकिर फिल्म कवनो खास कमाल ना देखा पवलस.\nअगिले साल 1949 में नरगिस महबूब खान के सुपरहिट फिल्म ‘अंदाज’ में नजर अइली. नीना के रोल में उ गजब के किरदार निभवली. ई फिल्म में दिलीप कुमार अउरी राज कपूर एकमात्र बेर एक साथे स्क्रीन शेयर कइल लोग. दुनू जाना के दोस्ती बहुत पुरान रहे. माने कि बचपन में पेशावर के गली में दुनू जाना साथ में हवा मिठाई खइले रहे लोग, खेलले कुदले रहे लोग. ई फिल्म गजब के हिट भइल अउरी अबतक के भारतीय सिनेमा के इतिहास में विशाल लाइफटाइम कलेक्शन वाली फिल्म में शीर्ष पर शुमार बा. ई फिल्म नरगिस के करियर के उड़ान पर पहुंचा देहलस. ओही साल नरगिस के राज कपूर के साथे बरसात फिल्म आइल अउरी ऑल टाइम ब्लॉकबस्टर फिल्म बनल आ अंदाज के कलेक्शन के रिकॉर्ड तूर देलस.\nराजकपूर अउरी नरगिस के जोड़ी बा ऐतिहासिक\nराजकपूर अउरी नरगिस के जोड़ी एतना हिट भइल कि उ लोग साथ में 16 गो फिल्म कइल लोग. आ ओह में एके दु गो फिलिम होई जवन सफल ना भइल ना त सब फिल्म ब्लॉकबस्टर रहल आ देश विदेश में पहुंचल. फिल्म आवारा एह जोड़ी के सबसे ज्यादा हिट फिल्म मानल जाला. ई फिल्म खाली भारत में ना बल्कि विश्व में झण्डा गड़लस. अमेरिका आ यूरोप में राजकपूर अउरी नरगिस के फैन फॉलोईंग में बहुत वृद्धि भइल आ ई फिल्म उहाँ खूब नाम अउरी दाम कमइलस. कुछ रिपोर्ट अइसन भी कहेला कि राजकपूर अउरी नरगिस के बीच प्रेम संबंध भी रहे. आ ई प्रेम9साल तक चलल. नरगिस जब भी राज कपूर से बियाह करे के इच्छा बतवली उ मना कर देहलें. कारण रहे कि उ शादीशुदा रहलें आ उनके बाल बच्चा रहले सन. नौ साल चलला के बाद ई रिश्ता खतम हो गइल. 10 साल से चलत आ रहल राज कपूर के साथ नरगिस के हिट जोड़ी के आखिरी फिल्म ‘जागते रहो’ रहे. साल 1956 के ई फिल्म में नरगिस अतिथि भूमिका निभवली.\nएकरा बाद 1957 में उ अपना करियर के बेहतरीन आ कल्ट क्लासिक फिल्म मदर इंडिया में टाइटल रोल निभवली. ई फिल्म में उनके रोल के बहुत सराहना भइल, एह फिल्म के ऑस्कर में नॉमिनेशन भी मिलल. एही फिल्म में एगो सीन में उनके आग से बचावत में हीरो सुनील दत्त घायल हो गइलें जे उनके बेटा के रोल में रहलें. इहे दुनू जाना के नजदीकी के अंकुर साबित भइल. फेर उ 1958 में एगो इंडो-रशियन प्रोजेक्ट में मुख्य भूमिका निभवली अउरी सुनील दत्त के साथे बियाह करके फिल्मन से अलविदा कहि देहली. फेर9साल बाद बड़ा मनवला पर साल 1967 में एगो मनोविकार पर आधारित फिल्म रात और दिन कइली. जेकरा खातिर उनके सर्वश्रेष्ठ अभिनेत्री के पहिला राष्ट्रीय पुरस्कार मिलल. एही साल राष्ट्रीय फिल्म पुरस्कार के शुरुआत भी भइल रहे.\nबाद के साल में उनके समाज सेवा के तरफ झुकाव भइल आ फेर उनके राज्य सभा के सदस्यता भी मिलल. एक बार राज्य सभा से लवटला के बाद उनके तबीयत बिगड़ल आ पता चलल कि कैंसर हो गइल बा. फेर लगभग 8 महिना के लड़ाई के बाद उ एह दुनिया से विदा हो गइली. लेकिन आपन बेहतरीन फिल्मन के शानदार विरासत अपना दर्शकन खातिर छोड़ गइली.\nTags: Bhojpuri News, Nargis


महाराजगंज में वौट पड़त बा – टटका खबर\nमहाराजगंज में वौट पड़त बा\nमहाराजगंज से राजद सांसद उमाशंकर सिंह का निधन का बाद होखत लोकसभा सीट के उपचुनाव ला आजु वोट डलात बा. राजद एहिजा से उमाशंकर सिंह के धुर विरोधी रहल आ जदयू से राजद में आइल प्रभुना्थ सिंह के उम्मीदवार बनवले बिया जबकि उमाशंकर सिंह के बेटा जितेन्द्र स्वामी कांग्रेस का टिकट पर चुनाव लड़त बाड़ें. प्रतिष्ठा के चुनाव बन गइल एह सीट पर जदयू का ओर से मंत्री पी के शाही मैदान में बाड़न. चुनाव कवनो कगरी बइठ सकेला एहसे एह चुनाव के राजनीतिक महत्व बहुते बढ़ल बा आ नीतीश कुमार अउर लालू प्रसाद ला ई चुनाव नाक के लड़ाई बन गइल बा.\nभोजपुरी पट्टी के खबर (बियफे,9अप्रैल 2015)\nदेश दुनिया के खबर भोजपुरी में (बुध, 1 अप्रैल 2015)


बतकुच्चन – ३४ – Anjoria\nआजु जब लिखे बइठल बानी त छठ व्रत के परसाद सामने आ खरना शब्द दिमाग में बा. खरना मतलब खरो ना, कवनो तिनको ना. अइसन उपवास. बाकिर खर दुष्टो के कहल जाला. आ आखर कहल जाला उबड़ खाबड़ भा रगड़त चीझ के. अब सोचीं कि खर, खरना, आखर में कवन संबंध हो सकेला भा बनावल जा सकेला ? बतकूचन के त मतलबे इहे होला. कि बात बेबात बात निकालत चलि जाव. खर तिनका भा दुष्ट के कहल जाला जे गड़े वाला होखे, परेशान करे वाला होखे. लेकिन तिनका के का अवकात कि ऊ परेशान कर देव. ओकरा के त तुरते उधियावल जा सकेला. बाकिर तिनका का साँचहू कमजोर होला ? अगर कमजोर रहीत त फेर ई काहे कहल जाला कि डूबत के तिनका के सहारा ! कहे के मतलब कि कवनो डूबत आदमी के तनिको भा तिनको के सहारा मिल जाव त ऊ बाँचे के जुगत में लाग जाला आ कई बेर बाँचियो जाला. एह बँचला में ओह तिनका के अतने भर किरदार रहेला कि ऊ डूबत आदमी में आशा के किरन जगा देला ओकर हिम्मत बढ़ा देला. ओकरा बाद ऊ आदमी अपना बल बूता के भरसक पूरा इस्तेमाल अपना के बचावे में करे लागेला. बाकिर खर ? दुष्टवाला खर ? ओकरा त दोसरा के परेशान करे में ओकरा के नुकसान चहुँपावे के कोशिश करे के होला.\nखरे से बनल एगो दोसर शब्द होला खरबिरवा. खरबिरवा मतलब जंगली खर पतवार से निकलल जड़ी बूटी जवना के इस्तेमाल रोग के इलाज में होला. खर में से खोज के निकालल बिरवा मतलब खरबिरवा. सवाल उठावल जा सकेला कि बिरवा त कोंपल के कहल जाला. त खरबिरवा के मतलब एहसे त नइखे कि खर के नया इस्तेमाल कइल बिरवा हो गंइल आ ऊ जड़ी बूटी खरबिरवा. भोजपुरी के शब्द भंडार अतना विशाल बा कि ओकर थाह लगावल आसान नइखे. शायद एकरे फायदा हम बतकूचन में भा बतकुच्चन में निकालिलें. हर हफ्ता नया कड़ी ले के आइल आसान ना रहीत अगर हर बेर कवनो दोसर शब्द समूह ना मिल जाइत बतकूचन खातिर. भोजपुरी के एगो अउरी कहाउत ह कि अपना आँखि के फूला ना लउके दोसरा आँखि के माढ़ा जरूर लउक जाला. अतना दिन से बतकूचन करत आवत बानी आ अपने मथैला पर धेयान ना गइल. धन्यवाद बा ओह सुधि भोजपुरिया विद्वान के जे हमरा के फोन पर एह तरफ धेयान दिअवलें.\nएह बीच आखर पर से धेयान हट गइल रहे. आखर मतलब उबड़ खाबड़, खर खर, भा उघार जगहा के. अलग बाति बा कि बातो आखर हो सकेला बे मर मिलावट के !\nबतकुच्चन – ३३\n3 thought on “बतकुच्चन – ३४”\nभोजपुरी में श भा ष के इस्तेमाल ना होखत रहे, रउरा एह बाति से हम पूरा तरह से सहमत बानी. बाकिर अबहियो ना होखे के चाहीं एहसे तनी फरका विचार बा.\nरउरा टिप्पणी खातिर धन्यवाद. काहे कि आजु बतकुच्चन के नयका कड़ी लायक इशारा मिल गइल बा.\nश आ ष पर…राहुल सांकृत्यायन के भागो नहीं बदलो के भूमिका देखे लाएक बा। उहाँ सीधे ई नइखे कहल गइल बाकिर धेयान से देखला पर ई बात साफ होता। लेकिन जब ण,ष,श सब लिखाए लागी तब भोजपुरी हिन्दी के नकल अइसन लागे लागी। आच्छा। एपर बिचार फरका बा, तब बाद में बात होई। अबहीं त बतकुच्चन वाला काम खातिर राउर धन्यवाद काहेकि हिन्दी के अजित जी वाला काम भोजपुरी रउआ ईहाँ कर रहल बानी बाकिर मंजिल दूर बा। बहुते कारन हो सकेला। कुछ से परिचित बानी। कुछ समस्या से त हमेसा पाला परत रहल बा। …मेहनत जारी रहे…\nखर पर आउरो कुछ खोजत रहल ह। भोजपुरी में श ना होखे, एकर पुस्टि राहुल सांकृत्यायन आ भोजपुरी अकादमी के 1980 के आस-पास के किताबो से होता।


टटका खबर, मंगल, ६ अप्रैल – Anjoria\nअप्रैल 6, 2010 news in bhojpuri, टटका खबर\nशिक्षा अधिकार पर पलटी मारे वाला में बिहारो शामिल हो गइल\nशिक्षा के मौलिक अधिकार बनवला का बाद होखे वाला काम खातिर धन के कमी के रोना रोवत मायावती पहिलही कह चुकल बाड़ी कि एह योजना के खर्च केन्द्र सरकार वहन करो. अब नीतीशो कुमार कहले बाड़न कि बिहार योजना लागू करे के तइयार बा बाकिर एह पर आवे वाला खर्चा केन्द्र सरकार दीहि तब. अब ना नौ मन तेल होखी ना राधा जी नचीहें.\nमहिला आरक्षण विधेयक पर सहमति ना बन सकल\nमहिला आरक्षण पर विचार करे खातिर बोलावल सर्वदलीय बईठका बेकार साबित भइल जब ओकरा से कवनो सहमति ना बन सकल. केन्द्र सरकार अब कहत बिया कि लोकसभा में राज्यसभा का तरह एह विधेयक के पारित ना करावल जाई. सभकर राय के ध्यान में राखल जरुरी बा. आ सभे अपना अपना राय पर अड़ल बा त विधेयक के संसद से पारित होखल अब सपना बन के रह जाई. भाजपा कहले बिया कि अगर सबकर सहमति होखे त निर्वाचन आयोग के सलाहो मानल जा सकेला कि हर पार्टी आपन तैंतीस फीसदी टिकट महिला उम्मीदवार के देव. एह सुझाव के सबसे बड़ विरोधी कांग्रेस विया. पता ना काहे?\nकर्नाटक के चीफ जस्टिस दिनकरन छुट्टी पर ना जइहें\nन्यायमूर्ति दिनकरन सुप्रीम कोर्ट कोलेजियम के सलाह ना मनीहें आ छूट्टी पर ना जइहें. दिनकरन पर सरकारी जमीन गलत तरीका से हथियावे के आरोप बा. दिनकरन पर राज्यसभा में महाभियोग प्रस्ताव लम्बित बा. सुप्रीम कोर्ट उनका प्रोमोशन पर रोक लगा चुकल बा. बाकिर एह सब से बेपरवाह दिनकरन सोमारो का दिने पहिलही का तरह काम कइलें. जबब ले ऊ छूट्टी पर नइखन जात तबले नया मुख्य न्यायाधीश चार्ज नइखन ले सकत.\nशोएब के पासपोर्ट जब्त, देश से बाहर जाये पर रोक\nपाकिस्तानी क्रिकेटर शोएब मलिक के पहिलका पत्नी आयशा के पति का शिकायत पर काल्हु पुलिस शोएब से डेढ़ घंटा ले पुछताछ कइलस आ उनकर पासपोर्ट जब्त कर लिहला. कहल गइल बा कि जब ले मामिला सलटा नइखे लिहल जात तबले ऊ भारत से बाहर नइखन जा सकत. शोएब आयशा के तलाक देबे के तइयार नइखन, मानत बाड़े कि निकाह कइले रहलें बाकिर ऊ निकाह गैरकानूनी रहे, एहसे तलाक देबे के जरुरते नइखे,\nबलिया खाद्यान्न घोटाला में दू जने हिरासत में\nकरोड़ो रुपिया के बलिया खाद्यान्न घोटाला में दू जने के हिरासत में ले लिहल गइल बा बाकिर ऊ लोग के ह एकरा बारे में केहू मुँह खोले के तइयार नइखे. सीबीआई टीम ११ अप्रैल ले जिले में रहे वाली बा. ओने आर्थिक अपराध शाखा के टीमो बलिया में मौजूद बिया आ उहो अपना जाँच में लागल बिया. दोसरा तरफ जेह लोगन पर आरोप बा ऊ लोग भूमिगत हो गइल बा.\nभारत में मौजूद दुराचारी पादरी के प्रत्यार्पण मंगले बा अमेरिका\nअमेरिका मिनिएस्टा में चौदह साल के एगो लड़की से दुराचार के आरोपी के हिन्दुस्तान का चर्च मे भेज दिहल गइल रहे. वेटिकन अब ओह पादरी के पता अधिकारियन के दे दिहले बा. वेटिकन इहो कहले बा कि ऊ ओह पादरी के डिफ्रॉक करे के सलाह दिहले रहे बाकिर ओकर हिन्दुस्तानी बिशप एह सलाह के ना मनलन. चर्च में आये दिन यौन दुराचार के खबर आवत रहला से ओकर प्रतिष्ठा में गिरावट आ रहल बा. एह दुराचार में हिन्दओ धर्मगुरु लोग पीछे नइखे आ ओहू लोग से धर्म के माथा झुक रहल बा.\nगरीबी रेखा से नीचे रहे वाला के परिभाषा जानल चाहत बा मंत्रियन के समूह\nमंत्रियन के समूह योजना आयोग से पुछले बा कि गरीबी रेखा के नीचे रहे वालन के सटीक परिभाषा बतलावे. एह समूह के नेता प्रणव मुखर्जी हउवें. कहत बा लोग कि जबले ई परिभाषा सामने ना आ पाई तबले गरीब लोग के तीन रुपिया किलो का दर से अनाज पावे के कानूनी अधिकार ना दिहल जा सके. बिचौलियन का चलते सरकार के एक से एक बढ़िया योजना खराब हो जाला. एकर नमूना एह घरी यूपी में देखे के मिल रहल बा जहाँ बीपीएल परिवारन के मिले वाला स्वास्थ्य बीमा योजना में जम के लूट खसोट चल रहल बा. बनारस के कुछ अस्पताल जवन एह योजना में शामिल बाड़े गरीबी रेखा से नीचे रहे वालन के प्रलोभन देत बाड़े कि कवनो बीमारी खातिर आ के भर्ती हो जा आ पाँच हजार रुपिया ले के चल जा. बाद में ऊ लोग बीमा कंपनी से सांठगांठ कर के हजारों रुपिया के बिल भँजा लीहि. नार्मल डिलिवरी करा के सिजेरियन के बिल भँजावल त साधारण बात बा. एही चलते कुछ निजी अस्पताल एह योजना में शामिल होखे खातिर लाखों रुपिया सुविधा शुल्क देबे के तइयार बाड़न सँ.\nजसौली गाँव के जैविक गाँव का रुप में मान्यता\nसीवान जिला के पचरुखी प्रखण्ड के गाँव जसौली के किसान अपना खेती में रासायनिक खादन के इस्तेमाल ना कर के बस जैविक खाद के इस्तेमाल करेलें. एहसे एह गाँव के जैविक गाँव घोषित कर दिहल गइल बा जैविक गाँव बन गइला का बाद एहिजा के किसानन कें विशेष सुविधा आ प्रशिक्षण दिआवल जाई.\nजगजीवन राम के जयन्ती मनावल गइल\nदेश के उपप्रधानमंत्री रहल स्व॰ बाबू जगजीवन राम के १०३वीं जयन्ती काल्हु आरा जिला में कई जगहा कार्यक्रम आयोजित कर के मनावल गइल. जगजीवन बाबू के बेटी मीरा कुमार एह घरी लोकसभा के स्पीकर बाड़ी. राजनीति का दुष्चक्र का चलते जगजीवन बाबू प्रधानमंत्री ना बन पवलें. कांग्रेस त कांग्रेसे हिय जनतो सरकार में उनका के प्रधानमंत्री ना बने दिहल गइल रहे.\nहाथी के बनावल गइल विश्व कप क्रिकेट के शुभंकर\nअगिला साल भारत, श्रीलंका, बांगलादेश में होखे जा रहल विश्व कप क्रिकेट के शुभंकर हाथी के बनावल गइल बा. अब ओकर नाम राखे खातिर प्रतियोगिता आयोजित कइल गइल बा जवना में एह तीनो देश के नागरिक शामिल हो सकेलें. प्रतियोगिता का बारे में पूरा जानकारी अबही नइखे दिहल गइल.


लोकपाल आंदोलन : समर्थकन के हुजूम का साथे रामलीला मैदान पहुंचले अन्ना – टटका खबर\nलोकपाल आंदोलन : समर्थकन के हुजूम का साथे रामलीला मैदान पहुंचले अन्ना\nनई दिल्ली, 19 अगस्त (आईएएनएस). बरखा आ सड़क पर उतरल घनघोर जनसैलाब के जोशीला नारा का बीच चार दिन से अनशन पर बइठल अन्ना हजारे के कारवां तिहाड़ जेल से चल के रामलीला मैदान चहुँप गइल बा. रामलीला मैदान चहुँपे से पहिले अन्ना महत्मा गांधी के समाधि स्थल राजघाट पर जाके बापू के श्रद्धांजलि दिहले.\nआजु शुक के करीब पौने बारह बजे तिहाड़ जेल से बाहर निकलला का बाद करीब अढ़ाई घंटा के सफर करत अन्ना रामलीला मैदान चँहुपले. राजघाट पर आपन स्वस्थ होखे के संदेश देत ऊ कुछ दूर दउड़िओ के गइले. रामलीला मैदान में हजारों के तादाद में मौजूद उनुकर समर्थक पूरा जोश का साथे उनुकर स्वागत कइले.\nएहसे पहिले, अन्ना तिहाड़ जेल का बाहर ‘भारत माता की जय’ अउर ‘वंदेमातरम्’ के नारा लगवले. कहले कि 1947 में मिलल आजादी के लड़ाई 1942 में शुरू भइल रहे. आ अब 16 अगस्त से दुसरकी आजादी के लड़ाई शुरू हो गइल बा जवना के अंजाम तक रउरा पहुंचावे के बा.\nअन्ना कहले कि अन्ना रहसु भा ना रहसु लेकिन भ्रष्टाचार का खिलाफ जरल ई मशाल जरत रहे के चाही.कहले कि, “जेल के बाहर चार दिन से बइठल रउरा सभे के हम धन्यवाद देत बानी आ सभका से अपील करतानी कि अधिका से अधिका संख्या में रामलीला मैदान चहुँपी सभे.”\nकरीब दू किलोमीटर लमहर अन्ना के एह ऐतिहासिक कारवां में शामिल कुछ लोग मंगले से तिहाड़ का बाहर उनुका निकले के इंतजार करत रहलर. अन्ना के मंगल का सबेरे अनशन स्थल जेपी पार्क जाये से पहिलही गिरफ्तार कर लिहल गइल रहे.\nबाद में साँझ खानि उनुकर रिहाई के आदेश दे दिहल गइल रहे बाकिर अन्ना जेल से निकले से इंकार कर दिहले आ कहले किजबले उनुका के दिल्ली में कवनो सार्वजनिक जगहा बिना शर्त अनशन करे के अनुमति ना मिली तबले बाहर ना निकलिहे.\nआजु एगो खुला ट्रक पर सवार अन्ना का पीछे चलत लोग बरखा से बेपरवाह ‘इंकलाब जिंदाबाद’, ‘जय हिंद’ आ ‘भारत माता की जय’ जइसन जयकार लगावत रहे.\nअन्ना के प्रमुख सहयोगी केजरीवाल आजु कहले कि एह आंदोलन के दौरान कवनो राजनीतिक पार्टी के नेता के अन्ना का मंच पर ना जाये दिहल जाई. हँ, केहू समर्थन में आवत बा त ओकर स्वागत बा.\nकेजरीवाल से ई पूछला पर कि भाजपा कार्यकर्ता एहमें बढ़-चढ़के शामिल बाड़े त ऊ कहले कि, “हमनी का केहू के मना नइखी करत आ सभकर स्वागत बा. ऊ लोग एहिजा आ के बाकी समर्थकन का साथे बइठ सकेले.”\nअन्ना के बरगवला के आरोप पर केजरीवाल के कहना रहल कि, “अन्ना कवनो लड़िका नइखन कि हम उनुका के बरगलावत बानी. ऊ बरीसन से समाजसेवा में लागल बाड़न आ हम त पिछला पाँचे साल से उनुका संपर्क में बानी. हमरा से पहिले उनुका के के बरगलावत रहल ? सरकार लोग के गुमराह करत बिया. अन्ना अपना अनशन के बल पर अबही ले सात गो कानून बनवा चुकल बाड़े.”


भाग गइल भूत – Anjoria\nFeb 12, 2015 उमेशजी ओझा, भूत के कहानी\nछुटी के दिन रहे. हम सुरेश का घरे छुट्टी मनावे गइनी त हमरा के देखते सुरेश कहलन, ‘अहो भाग्य कि रउआ पधरनी हमरा दुआर प.’\n‘अरे का बोलऽतानी. बहुत पहिले से सोचले रही कि अतवार का दिने रउआ घरे के चाय पीए के बा. एह से चली अइनी.‘\nमेल मिलाप भइला का बाद सुरेश के बइठका में बईठक लाग गइल. थोडही देर में दु-चार आदमी अउर आ गइलें. चायो नाश्ता धीरे-धीरे आवे लागल. बाते बाते में एकेहाली सुरेश जोर-जोर से हंसे लगलें. बईठल सभे चिहाइल कि अबही त ओइसन कुछ बात भइल हा ना फेर सुरेश अतना जोर से हंसे काहे लगले. कही जंगल के गदहा निहन कवनो जोक के माने आज त उनका ना समझ में आइल ह. कुछ देर हंसला के बाद सुरेश चुप भइले त हमनी के उनका से पुछनी जा, ‘का हो सुरेश अकेले-अकेले जोक के मजा लेबऽ कि हमनिओ के कुछ बतइबऽ.’\nसुरेश हाँफते-हाँफत कहले, ‘अरे कवनो बात नइखे, बस रऊआ सभे के देखिके लईकाई के एगो बात ईयाद आ गइल ह.‘\nहमनी के उनकर बात सुनिके जाने के इच्छा होखे लागल कि आखिर बात का ह. सुरेश प जोर दिहनी जा कि ऊ बात कहस त ऊ कहे लगलन –\n‘ओह घरी हम तेरह बरीस के रहली. बाबूजी इसकूल के हेडमास्टर. हम आठवां क्लास में पढ़त रही. बाबुजी का साथही इसकूल आवत-जात रही. परीक्षा खतम हो गइल रहे. बाबूजी के दसवां क्लास के कॉपी चेक करे के मिलल रहे. कॉपी चेक करे आ ओकर अंक चढ़ावे में बाबूजी के समय लागत रहे. ढेर देर से बइठल घरे जाए ला उनकर राह देखत रही. मन अकुताइल त उनका से पुछिके हम अकेलही घरे चल दिहनी. गाँव के गएड़ा सड़क तक त ठीक-ठाक अइनी. बाकि ओकरा बाद गाँव के पगडंडी वाला रास्ता रहे. खेत के आरी से होखत गुजरे के रहे. आरी के दुनो ओरी रहर के फसल लहलहात रहे.\nसड़क से खेत के आरी प जब उतरे के भइल त हमार सभ होश उड गइल. तेज भइल सब टाँय-टाँय फिस्स हो गइल रहे. जाड़ा के दिन, ओहू में जल्दिए दिन उतर गइल रहुवे आ चंदा मामा के दुधिया रोशनी धरती पर पड़त रहुवे. दिमाग कवनो काम ना करत रहे. बस हम सड़क प खाड़ होखे रोअल शुरू क दिहनी. जाड़ा के दिनो में देहि से हर-हर पसीना चले लागल. आगे बढ़े के हिम्मत ना रहे. पीछे केहू लउकतो ना रहे कि ओकरा साथे घरे चल जाईं. गाँव के लोग से आ बाबूओजी से सुनले रही कि सड़क प से गाँवे आवेला राहता में पड़े वाला बुढवा आम के फेड़ प धनु काका अपना मेहरारू का चलते फाँसी लगाके जान दिहले रहनी आ अब ओही फेड़ प भूत बन गइल बानी. ओह राहता से आवे-जावे वाला के तंग करेनी आ कबो-कबो त अकेले देखिके जानो मार देनी. जब केहु ना मिलेला त फेड़ से उतरि के रोईबो करेनी. अन्हार भइला प केहू ओह राह से ना जाला.\nकुछ दिन पहिले गाँव में एगो आदमी के उहे भूत पकड लिहले रहे. ओकर झाड़-फूंक ओझा बइद से चौपाल प होखत रहे आ ऊ खुबे अक-बक बोलत रहे. भूत के बात सुनिके ओह आदमी के देखे के मन करे लागल कि भूत आदमी के धरेला कइसे. बाबूजी आ घर वालन के लाख मना कइलो प सभकर आँखि बचावत हम चौपाल में पहुँचनी त देखनी कि सुदर्शन भईया बेहोश हालत में चौपाल के चउतरा प चीत पड़ल बाड़न. ओझा झाड़फूंक करऽता. बीच-बीच में सुदर्शन भईया कुछ अक-बक बोलत रहसु. ओझा हाथ में मोरपाख वाला पंखा लेले रहे. सुदर्शन भईया के मुंह से झागो निकलत रहे. ई देखि के त हमार रोआ खाड़ हो गइल रहे. बाकिर का जाने कांहे भीतर से लागत रहे कि ई सब बकवास ह. भूत-ऊत कुछ ना होला. ई लोगन के भरम ह आ ई भरम तूड़े के होई . बाकि तूड़ी के? इहे सभ सोचत मन के कवनो कोना में डरो लागत रहे.\nहम सड़क से उतर के ओही आरी से आवे खातिर खाड़ रही. आगे बढ़े के तनिको हिम्मत ना करत रहे. खाली रोवल जात रहीं. सोचत रहीं कि कहँवा फँस गइनी. इसकूल से चलत घरी ई राहता कांहे इयाद ना पड़ल. पीछे मुड़ के देखतो रहीं कि केहू आ जाव त हम उनका साथे हो ली. बाकिर ओह दिन त हमार करमे फूटल रहे. गाँव के केहू आवे के नाम ना लेत रहे. ओहिजे खाड़-खाड़ सात बज गइल. अबले बाबूओजी ना पहुचल रही. रहर के खेत से रहर के डाली रगड़इला से चे-ची, चे-ची के आवाज आवे लागल रहे. कबो-कबो झिंगुरो के चेचिहाट सुनात रहे. आ ऊरूआ के आवाजो हमरा अकेलापन के डेरवना बनावत रहे. जेकरा से देहि के एक-एक रोंआ खाड़ हो गइल रहे. हिम्मत जवाब देत रहे. तबहीं ना जाने कहां से आवाज आइल, ‘सुरेश बेटा, हिम्मत करऽ. भूत-ऊत कुछ ना होला. डर लागत बा त बजरंगबली बानी नु. उनकर नाँव ल आ चलऽ आगे बढऽ, हम तहरा साथे बानी.‘\nचारो आरी नजर घुमा के देखनी कि आखिर आवाज कहाँ से आवत बा. बाकि केहू ना लउकल. ऊ आवाज त हमरा अंतरआत्मा के रहे. हम रोअते धीरे-धीरे बजरंगबली के नाँव लेत, हनुमान चालीसा पढ़त आगे बढे लगनी. जइसे-जइसे ओह आम के फेड़ का नियरा पहुचल जात रही वइसे-वइसे डरो बढ़ल जात रहे बाकि आपन आत्मा के बात मानत हम आगे बढ़ल जात रही. जब फेड़ से थोडही दूर पर रहीं कि एगो मेहरारू के रोवे के आवाज आइल. रोवल सुनिके के त हमार होश उड़ गइल. पायेंट गील हो गइल. आ गिर के बेहोश हो गइनी. जब होश आइल त गाँव के पगली के अपना सामने पवनी. हम ओही आम के फेड़ के नीचे अपना के पाके पगली के ध के डर का मारे रोवे लगनी. ऊ पगली हमरा के आपन छाती से सटा के चुप करवलसि. पानी पिये के दिहलस. थोड़ देर बाद जब शांत भइनी त ओकरा से पुछनी कि ‘तू ऐहिजा का करऽतारू?‘\n‘का करीं बाबू? हमार मरद, तहार धनु काका, एही फेड़ प आपन भउजाई से झगड़ा क के खीस में फांसी लगा लिहले. आपन अछरंग बचावे खातिर उनका घर के लोग हमरा पर अछरंग लगाके घर से खेद दिहल कि हमरा चलते ऊ फांसी लगा लिहलन. घर से निकलला के बाद कुछ दिन तक त गाँव में केहु-केहु के घर से खाना मांग के खा लेत रहीं. बाकि कुछ समय बाद उहो लोग खाना दिहल बन क दिहल त दोसरा गाँवे जाके भीख मांगेनी. हम पागल ना हईं. दिनभर के तकलीफ राति में एहेजा फेड़ के नीचे आके उनका से कहेनी. जेह से लोग हमार रोवल सुनी के भूत समझेला आ एने केहू ना आवेला.‘\nपगली के बात सुनिके हमरा राहत मिलल. बरीसन से गाँव के लोगन के मन में बइठल भूत के डर कतना गलत रहल. ई जान के कि ओह फेड़ का नीचे कवनो भूत-ऊत नइखे हमार हाथ एगो युद्व जीतल विजयी योद्वा निहन हवा में लहराए लागल. हमरा अन्दर बइठल भूत के डर खतम हो गइल रहे. आ हम उछलत-कुदत गाँवे चल दिहनी.\nगाँव के नियरा पहुँचनी त गाँव के गयेड़ा नदी के किनारे शौच करे बइठ गइनी. देखनी कि गाँव के कुछ लोग हाथ में लाठी लेले दोसरा गाँव में नौटंकी देखे जात रहे. ऊ लोग ओही भूतहा आम के फेड़ का बारे में बतियावत जात रहे. हम स्कूल के उजर रंग के ड्रेस पहिरले रहीं. चॉदनी रात में ऊ दूर ले लउकत रहे. ओह लोग के बात सुनि के हमरा शरारत सूझल आ एक बएक बेंग लेखा कूद गइनी. हमार कुदल देखते ऊ लोग भूत-भूत चिचियात उल्टा गोड़े गाँवे भागल. देखनी कि चौपाल के चबुतरा प ओह में से तीन आदमी बेहोश हो के पड़ल बाड़े आ झाड़ फूंक चालू बा. हम ई तमाशा देख अचरज में पड़ गइनी. लोग के रोकला का बावजूद हम चौपाल के चबुतरा प चढ़ गइनी आ चिल्ला के लोग के बतवनी कि रउरा सभे झूठ के ढकोसला में पड़ल बानी. भूत-ऊत कुछ ना होला. हम अबही ओही रास्ता से आवत बानी. जवना के रउआ सभे भूत समझत बानी ऊ धुन काकी हई. उनका के रउआ सभे गाँव से निकाल देले बानी . ऊ दोसरा गाँव में भीख मांगेली आ राति में ओही फेड़ का नीचे आ के रोवेली. चलीं रउआ सभे के देखावत बानी. आ नदी में जवन भूत देख के ई लोग भागल रहुवे ऊ भूत ना हम रहीं जे एह लोग के छकावल चाहत रहीं.\nमुखिया जी कहले कि अइसन नइखे हो सकत. चलऽ हमनी के ऊ जगहा देखावऽ. हम मुखिया जी के लेके ओह आम के फेड़ लगे पहुँचनी आ सभे देखल कि उहे पगली ओहिजा बइठल रोअत बाड़ी. मुखिया जी उनुका के अपना संगे गाँवे ले अइनी आ सभका के कहनी कि पारापारी एकदिन सभे एह पगली के खिआई आ परब-तेवहार में कपड़ा वगैरह दिही.\nहमार त पुरा गाँव में चरचा होखे लागल कि सुरेश लोग के मन के भरम मेटा दिहले आ भूत के अन्धविश्वास खतम करा दिहले. आजो ऊ फेड़ मौजूद बा आ अब गाँव के लोग बेखौफ ओही राहे आवाजाही करत रहेला.


नीक-जबून-4– Anjoria\nDecember 11, 2016 कार्यकारी सम्पादक नीक-जबून, साहित्य 2\nडॉ. रामरक्षा मिश्र विमल के डायरी\nचले दीं, प्रयोग बहे दीं धार\nकाल्हु “ये दिल माँगे मोर” पर बहस होत रहे. हम कहलीं कि भाई ‘मोर’ का जगहा ‘और’ कहलो पर त कुछ बिगड़ी ना. फेर काहें एकर ओकालत करतारे लोग. हर भाषा में लिखे-पढ़ेवाला लोग विदेशी शब्दन का मोड़ पर कुछ देर रुकिके सोचेले, काहेंकि धड़ल्ले से एकर प्रयोग कइला के मतलब बा व्यंग-बौछार के शुरुआत के नेवता. इहाँ का इंगलैंड में पैदा भइल रहीं….जी, एंग्लो इंडियन हईं…. इहाँ का लेखन पर उत्तर आधुनिकतावाद के असर बा….. एह तरह के जुमलन का अलावा कुछ ना मिली त एगो बिदेशी मीडिया के दिहल अपमानजनक शब्द ‘हिंगलिश’ त जरूरे सुने के मिल जाई. हमरा सबसे खराब हिंगलिश लागेला, जवनाके चार भाग में एक भाग हिंदी(हिं) आ तीन भाग अंग्रेजी (ग्लिस) बा. कहनाम (ध्वनी) सीधा बा कि एह भाषा के आधारभूत संरचना माने रीढ़ के हड्डी अंग्रेजी बिया आउर बाकी सभ हिंदी. एह सोच के चलावेवाला आ सँकारेवाला- दूनो लोगन के बहादुरी आ स्वाभिमान के जतना बड़ाई कइल जाव, कमे कहाई. ए घटिया शब्द के वकालत करेवालन के ई काहें ना बुझाला कि खुद अंग्रेजिए में 20 प्रतिशत शब्द ओकर बा आ शेष 80 प्रतिशत विश्व के अउर भषन के. तब ओकरा के कहल जाई ‘इंविश्व’? कवनो अइसन भाषा नइखे, जवना में बिदेशी शब्दन के प्रयोग सँकारल नइखे गइल. हमनी किहाँ लमटेन, रेल, अस्पताल, गिलास, बर्तन, कुर्सी, कफन, गबन, टेबुल, बेंच, पुलिस, मजिस्ट्रेट- ढेर अइसन शब्द बाड़े स, जवन भोजपुरी में प्रयुक्त होके भोजपुरिए बन गइले सन. जब उहनी के अपनावे में हमनीका तनिको ना सकुचइलीं जा त, आजो कुछ नया शब्दन के अपनावे से परहेज ना करेके चाहीं. हँ, एहमें सावधानी जरूरी बा. ओही नया शब्दन के अपनावल जाव, जेकर हमनी किहाँ विकल्प नइखे. अब रात खातिर नाइट लिखल-बोलल जाई त कहीं से न्यायसंगत ना कहाई. ई हास्यास्पद होई आ खतरनाको. हम त कहबि कि अनुवाद से भरसक बचे के कोशिश कइल जाव. जरूरी विदेशी शब्द कुछ दिन में अपने आप भोजपुरी बन जइहें सन. कुछ त बेंच से बेंच आ पुलिस से पुलिसे रह जइहें सन आ कुछ ग्लास आ लैटर्न शब्द से गिलास आ ललटेन (लमटेन) हो जइहें सन. एह स्वीकार से हमनी के भोजपुरी भाषा के स्वरूप में व्यापकता आ अंतर्राष्ट्रीयता के भी समावेश हो जाई. एहसे हम त ईहे कहबि कि बिदेशी शब्द अपनाईं बाकिर सम्हरि के.\nएगो अउरी बात. भाषा के प्रयोग पर बतोबरन के खूब असर होला. एहसे जो अंग्रेजी शब्दन के कुछ जदो (ज्यादा भी) प्रयोग मिल जाए आ ऊ स्वाभाविक लागे त नाक-भौं मत सिकोरीं सभे. ई समय के माङ बा, दकियानूसी से काम ना चली. समय ओह प्रयोगन के खुदे चलाई भा उड़ा दी. अभी जरूरत बा जादा से जादा आ गुणवत्ता से भरल लिखल-बोलल. चलें दी प्रयोग बहे दीं धार.\nअनुवाद उहे, जे रच बस जाए\nएक महीना पहिले एक आदमी एगो प्रश्न पूछि के हमरा के अजीब पेशोपेश में डाल देले रहे. जइसे ‘थैंक्यू’ का प्रतिउत्तर में ‘युअर वेलकम’ जइसन कुछ ना कुछ कहल जाला, ओइसहीं धन्यवाद का प्रतिउत्तर में का कहल जाई ? त हमार एगो मित्र चट दे कहि दिहले- “राउर स्वागत बा, कहीं आ घर के पता दे दिहीं.” एह ‘चट दे’ पर हँसी त खूब भइल बाकिर विषय के गंभीरता में कवनो कमी ना आइल. संतोषजनक जबाब ना मिलल.\nहम कबो-कबो सोचींले कि हर विदेशी शब्द के अनुवाद खातिर लबलबाइल ठीक ना होखे. जवन शब्द कवनो खास संस्कृति के अंग बाड़े सन, उहनी के अनुवाद से हमनी के बचेके चाहीं. थैक्यू, सॉरी, गुड मार्निंग आदि शब्द अपने आप में संस्कृति के अविभाज्य बिंब बाड़े सन आ इहनी के अनुवाद जादा दिन ना चल पाई. हमनी किहाँ जब केहू उपकार करेला त थैंक्यू से काम ना चले. जीवन भर कृतज्ञ होके रहेके परेला. “प्रति उपकार करउँ का तोरा”, “कपि से उरिन हम नाहीं”- ईहे हमनी के संस्कृति ह. थैंक्यू कहिके भा कुछ पइसा देके चल दिहला से उपकार के भार ना उतरी एहिजा. एहसे अनुवाद कइके पूरा संस्कृति समेटला से नीमन होई कि जहाँ औपचारिकता के जरूरत बा, सीधे थैंक्यू बोल दीं आ ओकरा बाद लौटावेवाला नेवतो-पेहान ले लीं.\nगुड मॉर्निंग. एकर माने होला (राउर सुबह शुभ होखे, नीके बीते). ई त हमनी किहाँ असिरबाद हो गइल. हमनी किहाँ बड़ असिरबाद देले आ छोट प्रणाम करेले. तीसर त कुछ ना होखे आ पछिम में दूनो में केहूँ भा दूनो गुड मॉर्निंग कर सकऽता. आउर त आउर टाइम देख के अभिवादन करीं. 12 बजे रात के बाद जब फोन आवे त अन्हुवाते ‘सुप्रभात’ कहीं. अपनहूँ जम्हाई लीं आ अगिलो के सरग के सुख दिहीं. ढेर लोग बोली- रतिए खा ? हमार कहनाम बा कि अंतर्राष्ट्रीय दिन शुरू हो गइल नु जी त अपना अंतर्राष्ट्रीय व्यक्तित्व के अब खिले दीं. रेडियो का किरिपा से सुप्रभात त आजकल केहू समझ लेता बाकिर गुड आफ्टरनून, गुड इवनिंग, गुड डे आ गुड नाइट के अनुवाद कतना लोग जानतारे ? आ एह अनुवाद से कवन खजाना मिल जाई भा गंगानहान हो जाई ? ‘सॉरी’ आदि शब्द भी एही तरह के बाड़े सन. हम त ईहे कहबि कि ई शब्द अपने आप में एगो खास संस्कृति के प्रतिनिधित्व करतारे सन. व्यवहार में जरूरी लागे त सीधे प्रयोग में कवनो संकोच ना होखेके चाहीं काहेंकि अनुवाद में कठिनाई बहुत बा. तबहुँओ जो बेहतर अनुवाद मिले त अपना भाषा के कोष बढ़ावे से परहेज ना होखेके चाहीं. ओही शब्दन के अनुवाद कइल ठीक होई, जेकरा हमरा संस्कृति में रच-बस जाए के गुंजाइश होखे.\nनोटबंदी का एलाने के दिन से हम देखतानी कि सोशल साइट पर कवनो ना कवनो विधा में कला का नितनवीन रूप के दर्शन खूब हो रहल बा. लोग परेशानो बाड़े आ चुहलो करे से बाज नइखन आवत. पहिल बार बुझाइल कि साहित्य, संगीत आ कला नीयन इमानदारियो के सृजन-कार्य (स्वाभाविक का अलावे) बरियारी होखेला. जहाँ लोगन का दिमाग में ईमानदारी डरे ढुके लागल बिया ओहिजे संचार आ जनसंचारो के माध्यम साहित्य, संगीत आ कला का सरोवर में जमिके नहान करे में जुटि गइल बाड़न. नीति आ अनीति पर शास्त्रार्थ जमिके चल रहल बा. भाई, हमरा त तुलसी बाबा याद आवतारे- “को बड़ छोट कहत अपराधू.“ जय हमार प्रिय भारतवासी !\nनीक – जबून बहुते नीक लागल….


गद्दारन के गिरोह बन गइल बिया कांग्रेस – टटका खबर\nदेश-दुनिया भोजपुरी पट्टी मनोरंजन\nJun 13, 2021 अकाली दल, आजम खान, आजमगढ़, आतंकी हमला, करीना खान, कश्मीर, कांग्रेस, गद्दारन के गिरोह, गोण्डा, जौनपुर, पंजाब, बसपा, मिर्जापुर, सारण, सीता मईया\nटटका खबर, अतवार, जेठ अँजोरिया तृतिया, 2078 विक्रमी\nगद्दारन के गिरोह बन गइल बिया कांग्रेस. ई कहना बा भारतीय जनता पार्टी के. शनीचर का दिने भाजपा के बोलतुआ संबित पात्रा कहलन कि कांग्रेस पार्टी देशद्रोहियन के ‘क्लब’ हवे जवन ‘टूल किट’ के पालन करत हमेशा से देश के खोंखड़ करे में लागल बिया. मुंबई हमला के हिन्दू आतंकी हमला बनावे के साजिश करे वाला कांग्रेसी नेता दिग्विजय सिंह एगो पाकिस्तानी पत्रकार से बतियावत पिछला दिने कहसन कि अगर कांग्रेस के सरकार बनी त कश्मीर में धारा 370 फेर से लागू करावे पर काम करी. दिग्गी के एह बयान पर सोनिया, राहुल, प्रियंका, राबर्ट चुप्पी साध लिहले बाड़न. एहसे जाहिर होखत बा कि कांग्रेस दिग्गी के बयान से सहमत बा. भाजपा बोलतुआ याद दिअवलन कि जब धारा 370 हटावल गइल रहे तब राहुल गांधी 25 अगस्त 2019 के ट्वीट क के अनुच्छेद 370 हटवला के भाजपा के बड़हन गलती बतवले रहलन आ कहले रहलन कि जम्मू कश्मीर में हजारों लोग मारल जा रहल बा आ कश्मीर में लोकतंत्र नइखे रह गइल. उऩुका एही बयान के आधार बनावत पाकिस्तान संयुक्त राष्ट्र में एगो डोजियर जमा कइले रहुवे.\nमुसलमान आतंकियन के गिरोह लश्करे तइयबा काल्हु शनीचर का दिने उत्तरी कश्मीर का सोपोर में पुलिस नाका टुकड़ी पर हमला करि के दू गो सिपाहियन आ तीन गो नागरिकन के जान ले लिहले स. सुरक्षा बल के दावा बा कि हमला करे वालन के चिह्न लीहल गइल बा आ जल्दिए ओहनी के मार गिरावल जाई.\nबहुजन समाज पार्टी का साथे गठबन्हन क के पंजाब के शिरोमणि अकाली दल के दावा बा कि अगिला चुनाव में ओकरा शानदार जीत मिली. आढ़तियन के आंदोलन के साथ देबे खातिर भाजपा से आपन गठबंधन तूड़ दिहला का बाद अकाली दल अब पंजाब के अउरियो छोटहन राजनीतिक गोलन से गठजोड़ करे का फेर में बिया. आआपा नेता आ पंजाब में नेता प्रतिपक्ष हरपाल चीमा अकाली दल आ बसपा के गठबन्हन के मजाक उड़ावत कहलन कि राज्य में शिअद आपन अस्तित्व गंवा दिहले बिया आ बसपा के कवनो वजूदे नइखे पंजाब मेंय त दू गो जीरो मिलियो के जीरो रही.\nसमाजवादी पार्टी के कड़क नेता रहल आजम खान के कड़की के दौर चलत बा एह घरी. जेल में बंद आजम खान इलाहाबाद हाई कोर्ट में अरजी लगवले रहलन कि जलनिगम नियुक्ति धांधली मामिला में उऩुका के अगवाह जमानत दीहल जाव. हाई कोर्ट आजम के अरजी खारिज क दिहलसि.\nआजमगढ़ पहुंच के प्रदेश के औद्योगिक विकास मंत्री सतीश महाना आ मुख्य कार्यपालक अधिकारी अवनीश अवस्थी पूर्वांचल एक्सप्रेसवे के काम के निरीक्षण कइला का बाद कहलन कि एही महीना में मुख्यमंत्री योगी आदित्यनाथ के ड्रीम प्रोजेक्ट पूर्वांचल एक्सप्रेसवे के काम पूरा हो जाई.\nभोजपुर जिला के हसनबाजार चउकी इलाका में पचमा रेलवे क्रासिंग का नियरा एगो पानी भरल गड़ही में डूबले से तीन गो बच्चियन के मौत होखे के खबर बा.\nसारण जिला के गौरा चउकी इलाका में मंझवलिया गांव में एगो आदमी के खून कर दिहल गइल बा. मोटरसाइकिल से आइल बदमाश अपना दुआर पर खड़ा एह आदमी गोली मार के भाग परइले. बाद में इलाज का दौरान उनुकर मौत हो गइल. दोसर खबर सारण के मखदुमगंज गांव के बा जहवाँ एगो औरत खाना बनावत में स्टोब फटला से लागल आग में झँउस गइल आ ओकरो अस्पताल में मौत हो गइल. सारण से तिसरका खबर बा छपरा कचहरी से थावे का बीच के रेलखंड पर मढ़ौरा टीसन से एगो बोरा मे बंद लाश बरामद कइले बिया पुलिस. लाश करीब 50 बरीस के आदमी के बा जवना के पहचान अबहीं पता नइखे लागल. सारण से एगो अउरी खबर बा कोपा इलाका के चउखड़ा गाँव के एगो लइका के नदी में डूब गइला के.\nगोण्डा जिला के छपिया इलाका में एगो सनकाह आदमी एगो नाबालिग लइकी के जरा के मारे के कोशिश कइलसि आ ओकरा के छूरो घोंपलसि. लइकी के अस्पताल में इलाज होखत बा.\nजौनपुर के मुंगराबादशाहपुर इलाका के नडार गांव में बनत एगो शौचालय का छत पर चढ़ि के काम देखत एगो आदमी उपर से जात हाई टेंशन बिजली के तार से छुअइला से मर गइल.\nगोण्डा के तरबगंज इलाका के सुसैला गांव में फाँसी पर लतकल एगो नवहिन के लाश मिलल बा. पुलिस पता लगावे में जुटल बिया कि ई हत्या ह कि आत्महत्या.\nमिर्जापुर में शनीतर का दिने अलग अलग सड़क हादसन में तीन जने के मौत हो गइल बा आ तीन जने घवाहिलो भइल बाड़े.\nमाँ सीता पर बने वाली फिलिम विवादन के घेरा में आ गइल बा काहेंकि एह फिलिम में सीता मईया के किरदार निभावे खातिर हिन्दू विरोधी मुसलमान अभिनेत्री करीना खान के लीहल गइल बा. सोशल मीडिया पर एकर घनघोर विरोध हो रहल बा.\nदेश ने चलाया #BoycottKareenaKhan सबसे बड़ा ट्रेंडhttps://t.co/ZiGBYkhSwV— Kreately.in (@KreatelyMedia) June 12, 2021


खबर भोजपुरी में (बुध, 24 दिसंबर 2014) – टटका खबर\nखबर भोजपुरी में (बुध, 24 दिसंबर 2014)\n(मंगल, 23 दिसंबर के खबर)\nप्रधानमंत्री रहल स्व॰ चौधरी चरण सिंह के जयंती मंगल का दिने उत्तर प्रदेश में किसान सम्मान दिवस के रूप में मनावल गइल. लखनऊ में विधानसभा परिसर में राज्यपाल राम नाईक आ मुख्यमंत्री अखिलेष यादव उनुका के श्रद्धांजलि दिहले.\nझारखंड विधानसभा चुनाव में भाजपा आ ओकर सहयोगी दल ऑल झारखंड स्‍टुडेंट्स यूनियन 42 गो सीट जीत के 81 सदस्य वाली विधानसभा में पूरा बहुमत पा लिहले बाड़न. 19 सीट जीत के झामुमो दुसरका जगहा आ 8 सीट जीत के झारखंड विकास मोर्चा प्रजातांत्रिक तिसरा जगहा पर बा. कांग्रेस के महज5गो सीट मिलल बा जबकि ऊ राजद आ जदयू संगे गठबन्हन बना के लड़ल रहुवे. लालू के राजद आ नीतीश के जदयू के एको सीट नइखे मिलल. निर्दलीय आ दोसरा गोलन के7सीट मिलल बा.\nजम्‍मू कश्‍मीर विधानसभा चुनाव में 44 सीट जीते के लक्ष्य ले के चलल भाजपा के महज 25 सीट मिल पावल. हालांकि पिछला बेर ओकर महज 11 विधायक रहले. भाजपा के जम्मू-कश्मीर में सबले अधिका वोट मिलल बाकिर सीट का मामला में 28 सीट जीत के पीपुल्‍स डेमोक्रेटिक पार्टी सबले बड़का गोल बन के उभरल बिया. ओकरो अनुमान से कमे सीट मिलल बा. सरकार चलावे वाला नेशनल कांफ्रेंस के 15 सीट आ कांग्रेस के 12 सीट मिलल बा. दोसरा गोलन का खाता में7गो सीट गइल बा.\nझारखंड में भाजपा गठबन्हन के सरकार बनल तय बा बाकिर जम्मू-कश्मीर के मामिला लटक गइल बा. ओहिजा तरह तरह के जोड़तोड़ के बात होखत बा जवना में सबले टिकाऊ होखी पीडीपी आ भाजपा के मिलजुल के बनल सरकार. जम्मू में भाजपा आ कश्मीर में पीडीपी के मिलल बड़हन जीत एह तरह दुनू इलाकन के प्रतिनिधित्व दे दी. पीडीपी का तरफ से संकेत मिलल बा बाकिर भाजपा अबहीं एह बारे में नइखे सोचत. भाजपा अध्यक्ष अमित शाह कहले बाड़न कि भाजपा का लगे सगरी विकल्प खुलल बा आ संसदीय बोर्ड में आगे के फैसला होखी.\nसंसद के दुनू सदन के बइठक मंगल का दिने स्थगित क दिहल गइल. विपक्ष के अड़ियल रवैया का चलते कई गो जरूरी विधेयक पास ना हो पावल काहे कि राज्यसभा में विपक्ष का लगे बहुमत बा आ ऊ करीब एक हफ्ता ले कवनो काम ना होखे दिहलसि. हालांकि लोकसभा एह सत्र में 18 गो विधेयक पास कइलसि.\nअसम में उग्रवादी आ प्रतिबंधित नेशनल डेमोक्रेटिक फ्रंट ऑफ बोडोलैण्‍ड के संगविजीत गुट का हमला में चार जगहा कुल मिला के नाहियो त 17 लोग के गोली मार के हत्या क दिहल गइल.\nविधानसभा चुनावन के परिणाम देखत बंबई शेयर बाजार में तीन दिन से चलत आवत तेजी आजु थथम गइल आ सेंसेक्स 195 अंक गिर के बंद भइल.\nवाराणसी के हरिश्चन्द्र घाट पर बुध का दिन से विद्युत शवदाह गृह काम करे लागी. एकरा के चलावे के जिम्मा अबकी गंगा मिशन वेलफेयर सोसाइटी के दिहल गइल बा. एह शवदाह गृह में दाह संस्कार करावे खातिर पांच सौ रूपिया लिहल जाई हर शव ला.\nसारण जिला के इसुआपुर में मारल गइल थाना प्रभारी संजय तिवारी के पत्नी के सरकारी नौकरी देबे के फैसला कइले बिया बिहार सरकार. पटना में एह बात के एलान कइलन मुख्यमंत्री जीतन राम मांझी. साथही दस लाख रुपिया के मुआविजो दिहल जाई.\nरेल राज्य मंत्री मनोज सिन्हा बुध का सबेरे हाजीपुर-बछवारा विद्युतीकृृत रेलखंड के लोकार्पण करीहें. अब पूरब से आवे वाली रेलगाड़ी बिना इंजन बदलले मुजफ्फरपुर छपरा होखत भटनी ले जा सकीहे सँ.\nग्रामीण बैंकन में निजी भागीदारी के व्यवस्था लागू कइला के विरोध करत देश भर के ग्रामीण बैंक कर्मचारी 19 जनवरी से चार दिन के हड़ताल करीहें. एह लोग के कहना बा कि एह संशोधन का बाद किसान आ गरीबन के ग्रामीण बैंकन से करजा ना मिल पाई.\nसमूचा उत्‍तर भारत पाला का गिरफ्त में आ गइल बा. नाहियो त 11 लोग के मरे के खबर बा अबले. कुहा का चलते रेलगाड़ी बहुते देर क के चलत बाड़ी सँ. हवाई सेवो पर असर पड़ल बा. मंगल का दिने लखनऊ में 3.7॰ न्यूनतम तापमान दर्ज भइल. पटना के न्यूनतम तापमान 6.5॰ सेल्सियस रिकार्ड भइल. बिहार के सगरी स्कूलन में कक्षा पाँच तक के विद्यार्थियन के छूट्टी दे दिहल गइल बा. उपर के कक्षा सबेरे नौ बजे का बाद से शुरु होखल करी.


जब फौजी जवान फौजी देखे चहुँपले – Anjoria\nजब फौजी जवान फौजी देखे चहुँपले\nबिहार में पिछला महीना रिलीज फिल्म “फौजी” देखे जब पलामू जिला के डाल्टेनगज के मोहन टाकीज में ओहिजा के फौजी जवान चहुँपले त “फौजी” देखे आइल फौजियन के देखे खातिर भीड़ उमड़ पड़ल. डी एस फिल्म्स एंटरटेमेंट का बैनर में पराग पाटिल का निर्देशन में शिवम तिवारी फौजी के टायटल किरदार कइले बाड़न आ उनुकर अभिनय यादगार रहल बा. फिल्म के कहानी आ पटकथो शिवमे तिवारी के लिखल ह. संवाद लिखेल बाड़न जीतेन्द्र सुमन आ गीत लिखल हवे विनय बिहारी के. संगीत दिहले बाड़न राज सेन आ आर पी ठाकुर. नृत्य निर्देशन ओमी के बा आ कैमरा संचालन जगमिंदर हुँडल के. फिल्म के कलाकारन में शिवम तिवारी, रानी चटर्जी, विनय बिहारी, दीपक भाटिया, मीनाक्षी, माया यादव, संजय श्रीवास्तव, अजय चोपड़ा वगैरह लोग काम कइले बा.


नेता काका – भोजपुरी साहित्य सरिता\nनेता काका के असली नाव हमरो पता नइखे पर गाँव-जवार,हित-नात सब केहू उनके नेते-नेते कइले रही….हँ कुछ लोग उनके दरबरियो कहेला। दरअसल एक बेर के बाति ह की चुनाव में नेता काका राजमंगल पाणे के परचार करत रहने। ओ ही बीचे उ एक बेर कवनो अउर नेता के परचार में देखि लेहल गइने। अब ए में नेता काका के कवन दोस बा, उ केहू के मनो त ना क सकेने। अब जब राजमंगल पाणे के इ बाति मालूम चलल त उ नेता काका के बोलववे अउर कहने की ए दरबारी असली नेता तूँ ही बाड़S। हमनीजान त तोहरा आगेफेल बानी जाँ। तब्बे से दरबारी काका नेता काका हो गइने। हँ एगो अउर बात, नेता काका के नाम नेता एहियो से पड़ि गइल की जब से उ होस धइने, पाजामा-कुर्ता अधिका पहिनें।\nइनकरी नेतागीरी के एगो अउरी घटना (25-30 बरिस पहिले के) सुनीं। एक बेर पडरवना में कुछु के उदघाटन होखे के रहे। उदघाटन करे खातिर देउरिया से कवनो नेता जाए वाला रहनें। नेता काका, ओ नेता के देखले रहने। नेता काका के कवनो संघतिया से पता चलल की जवन नेता आवे वाला बा उनके केहू अबहिन देखले नइखे अउर जे देखले बा उहे ले आवे गइल बा। अब देखीं नेता काका के मनबढ़ई… कुर्ता पायजामा त हरदम पहिनलहीं रहें। 5-6 गो संघतियन के लेहने अउर एगो संघतिया की जीपे पर बइठिके जा के फीता काटि के उद्धाटन क देहने। चाय-ओय पी लेहने, लोग में मिठाई आदि बँटि गइल, सब लोग अपनी-अपनी घरे चल देहल। जब देउरिया से उ नेता पहुँचने त का देखताने की फीता-उता त कटा गइल बा। अब त आयोजकन कुल के बड़ी रीस बरल…उ पूरा पडरवना में नेता काका के खोजि देहने सन पर उनकर कहीं पता ना चलल…अरे पता का चली नेता काका त बस ध के घर की ओर चलि दे ले रहने। ओ बेरा नेता काका के इ कारनामा जे जे सुनल हँसत-हँसत गिरि गइल। जब ए बाति के जिक्र होला त नेता काका कहने, ‘दुरबुरबक, लोग के परेसानी हमरा से देखल नाहीं गइल, देउरिया से पता ना कब नेता अइतें अउर फीता कटतें, ए से हम जनता के परेसानी कम क देहनी। फितवे न काटे के रहे, केहू काटि देव।’\nनेता काका की लड़कपन के एगो घटना सुनीं। नेता काका, स्कूले से बड़ी छुट्टी मारें। पढ़े जाँ त कुछ लइकन कुल की संघे रस्तवे में एगो बारी (बगीचा) पड़ें, ओही में रुकि के चिक्का, कबड्डी आदि खेले लागें। एक बेर गाँव के केहू ओ ही रास्ता से हो के बाजारे जात रहे। उ बारी में ए लोगन के खेलत देखलसि, त जब बाजारे से लवटल त नेता काका की बड़ भाई से इ बाति कहि देहलसि की नेता त दिनभर बारी में खेलताने। अब नेता काका के बड़ भाई, नेता काका पर घोंघिया के चढ़ि बइठने, मारे दउड़ने, ए पर नेता काका कहने की आजु स्कूले त हम गइलहीं रहनी हँ, पर प्रिंसिपल साहब के माई मरि गइली ह, ए से छुट्टी हो गइल ह।\nदूसरा दिने नेता काका के बड़ भाई नेता काका के ले के स्कूले गइने अउर प्रिंसिपल साहब से सब बात बतवने। जब प्रिंसिपल साहब सुनने की नेतवा त हमरी जीयते माई के मुआ देहलसि त बहुत रिसिअइने अउर पैना उठा के नेता काका के खूब धुलाई कइनें। पर संजोग देखीं की ओ बेरा प्रिंसिपल साहब के माई बेमार चलत रहली अउर 5-6 दिन में खटिया ध लेहली अउर पंद्रहो दिन ना बितल की भगवान के पेयारा हो गइली।\nनेता काका के लंठई बचपने से हिलोर मारत रहल ह, अउर आजुवो 52-55 की अवस्था में उनके हँसोड़ कारनामा होते रहेला। एगो अउरी बात सुनीं, हमरी जवार में एगो शेरपुर जगहि बा, जहाँ माई दुरुगा के थान बा। माई बहते जगता मानल जाली। नौरातन में खूब मेला लागेला अउर दूर-दूर से लोग इहाँ आवेला। हमरियो गाँव के बहुत लोग इहाँ जाला अउर कढ़ाई-ओढ़ाई चढ़ावेला। आजु त लोग इहाँ टेक्सी आदि से जाता पर पहिले गाँव के लोग आपन-आपन बैलगाड़ी ले के जा। भिनसहरे 2-3 बजे गाड़ी नधा जाँ कुलि अउर भोर होत-होत लोग शेरपुर पहुँचि जा।\nएक बेर नेतो काका कुछ बुढ़ मेहरारू कुल के लेके भिनसहरे शेरपुर चलि देहने। ओही में नेता काका के माई अउर उनकर 2-3 जाने काकीओलोग रहे। नेता काका के बैल एकदम नया रहनेसन अउर इ, सब गाड़ी कुल के फनावत अपनी गाड़ी के दउरावत सबसे आगे निकलि गइने। नेता काका एतना तेज गाड़ी दउरवने की आगे जा के गाड़ी पलथा मारि देहलसि अउर सब मेहरारू गिरि गइनीसन। नेता काका की माई के सबसे अधिका घाव लागल रहे। उ बेहोस हो गइल रहली, तब्बो नेता काका हमरी गाँव की गड़ुआनन अउर मेला जाए वाला लोग से कहें की माई त हँसतिया। तोहS लोगन झूठहीं परेसान बाड़S जा। ओकरी बाद गाँव के लोग दवा-ओवा करा के सब मेहरारुन कुल के घरे ले आइल। नेता काका के बहुत डाँट परल।\nअब सुनी, नेता काका के सबसे दमदार किस्सा। एक बेर नेता काका गाँवभरि की कुछ पुरनियन मेहरारू कुल के ले के इलाहाबाद नहवावे निकलने। उ दउरियाँ ले आके ओ सबके टरेन में चढ़ा के भटनी ले गइने अउर उहाँ से बरहजिया टरेन से सब मेहरारू कुल के ले के बरहज पहुँचि गइने अउर काकी, माई जे भी रहे ओ से कहनें की इलहाबाद संगम आ गइल। अब फटाफट नहा ल जा। ओ में से कुछ का अधिका मेहरारू कई बेर इलाहाबाद गइल रहनीसन त कवनो कहे की ए नेता, उ पुलवा त लउकते नइखे हो, त कवनो कहे की इहाँ त भीड़ों नइखे, ना त हर साल केतना भीड़ होत रहल ह, त कवनो कहे की ना, इ इलहाबाद ना ह, एतना जल्दी हमनीजान कवनेंगा पहुँचि गइनी हँ जा त नेता काका धीरे से बुदबुदइने, अरे सब नदिया एक्के हईंसन अउर ओकरी बाद कहताने की तोहूँ लोग पिछला सालन के बात ले के बइठल बाड़S जा, एतना तेज बाढ़ि आइल रहल ह की पुल-सुल सब दहि गइल अउर गंगाजी एन्ने से बहे लगली। असली संगम पर गइले के मनहाई बा, ए से जल्ली-जल्दी इहवें नहा ल जा अउर पूजा पाठ क के जल्दी से घरे भागि चलजा, ना त इहवों नहाए के ना मिली, अउर हँ, हम तोह लोगन के शाट-कट से तेज चले वाली टरेन से ले के अउनी हँ, एसे फटाक से पहुँचि गइनी हँ जा। एकरी बाद सब मेहरारू लोग उहवें नहाइल-धोवल, पूजा-पाठ कइल अउर घरे चलि आइल।\nनेता काका के काम-धाम से सब लोग बहुते खुस रहेला। उ केहू के बुरा कबो का, सपनो में नाहीं चाहि सकेने। गाँव में केकरियो घरे जगि-परयोजन रही त उहाँ नेता काका आपन उपस्थिति जरूर दर्ज करेने। जब खाए खातिर पंघति बइठि त नेता काका परोसे खातिर तइयार हो जइहें, लोग मना करी की ए नेता तूँ राहे द, लइका बानेसन न खिया दीहें सन पर नेता काका मनीहें ना अउर कुछ ना पइहें त पतले, गिलासे आदि चलावल सुरु क दीहें। बीच-बीच में लोग के पकड़ि-पकड़ि के पंघति में बइठइहें अउर कहल करींहे, ए बाबू तूँ हूँ खा ल हो, पहिले खा लS, फेनु खिअइह…. तूँ बइठS, हम परोसतानी।\nनेता काका की हाथे में चलावे खातिर अगर कवनो सब्जी आ गइल त रउआँ कवनो हालत में मना ना क सकेनी..रउआँ लेबहीं के परी। केहू पूछी की नेताजी, रउआँ कवन सबजी लेले बानी त कहिहें, तोहके कवन चाहीं,अगर रउआँ कहनी परोरा त झट दे कहिहें की परोरे के त ह…अउर रउरी पतले में तनि दे दीहें। लउकी के सब्जी चलइहें त कहल करिहें, काका चाहें बाबू (उमिर की हिसाब से), ल काका तनि हई कटहर के सबजी चेक करS, बहुते बढ़िया बनल बा…इ कही के पतले में लउकी के सबजी दे दीहें। खैर नेता काका के कवनो जगि-परयोजन में शामिले भइल एगो आनंद के विसय होला…हर आदमी कमर में गमछा बाँधि के हर काम में खुशी से लागि जाला। अगर नेता काका कहि दें की ए बाबू तनि इहाँ के सबजी द हो त 3-4 गो लइका दउड़ी के सबजी ले के उहाँ पहुँचि जइहें…अउर पूछिहें…के के ए नेता काका????\nहँ एतने ना गाँव में बहुत बेर एइसन होला की कुछ घर के कुछ घर से खान-पान नाहीं होला, ए में नेतो काका के घर बा पर इ नियम नेता काका पर लागू ना होला। उ सबकी घरे खाने अउर ए बाति के बुरा उनकरी घरवों के लोग ना मानेला। हँ कबो-कबो उनकर बड़ भाई रिसिअइहें पर नेता काका हँसि के टारि जइहें।। जय हो नेता काका की।।\n-प्रभाकर पांडेय “गोपालपुरिया”\nआलेख/निबंधप्रभाकर पांडेय "गोपालपुरिया"


छपरा न्यूज, 23 मई 2015 – टटका खबर\nलालू आ नीतीश के आपसी आगपाछ का फेर में जनता परिवार के विलय के मसला पर चरचा करे ला दिल्ली में बोलावल बइठक बेनतीजा रह गइल. एह बइठक में नीतीश अइबो ना कइलन. ओने जदयू नेता केसी त्यागी के बयान का बाद सपो महटियावे लागल बिया विलय के मुद्द. त्यागी के कहना रहे कि विलय का बाद सगरी दल मिल के नयका अध्यक्ष के चुनाव करीहें. एही पर सपा के लोग बिदक गइल बा. ऊ लोग पहिलहीं से एह विलय के खिलाफ रहुवे आ अब जब मुलायम सिंह यादव के अध्यक्षतो पर सवाल उठे लागल त ओह लोग के नाराजगी स्वाभाविक बा.\nआरा के उदवंत नगर में जीरो माइल का लगे एगो नवही के मौत ट्रक से कचरइला का चलते हो गइला का बाद खिसियाइल लोग जम के बवाल काटल. आरा सासाराम आ आरा मोहनिया रोड के घंटन जाम क के हादसा करे वाली ट्रक के आग लगा दीहल लोग. बाद में लाठी भाँज के पुलिस हालात काबू में कइलसि.\nपटना हाई कोर्ट के खंडपीठ के आदेश का बाद अब मोबाइल खरीदला के तुरते बाद एक्टिवट करावल संभव ना हो पाई. अदालत के आदेश बा कि पहिले पहिचान आ पता साबित हो जाव तबहिए मोबाईल चालू कइल जाव. आए दिन गलत नाप पता से सिम ले के तरह तरह के अपराध करे के खबर आवत रहऽता. एह चलते अदालत के आदेश एह पर काबू पावे में सफल होखी.\nछपरा जिला के एकमा इलाका के सफरी गाँव में एगो नया बिआहल औरत फाँसी लगा के लटक गइल त ओकरा नइहर के लोग ओकरा मरद आ सास पर खुदकुशी करे ला उकसावे के मुकदमा करा के गिरफ्तार करा दीहले. कहल लोग कि बिआह का बादे से हमेसा मार पीट करत रहुवे लोग.\nगोपालगंज के कुचायकोट इलाका के पकड़ी तुरपट्टी गाँव में मामा के झगड़ा छोड़ावे चहुँपल भगीना के गरदन दबा के मार देबे के आरोपल लगावल गइल बा जबकि पुलिस के कहना बा कि ओकरा साथे मारपीट त भइल रहे बाकिर ओकर मौत साँँप के कटला से भइल बा.\nNews in Bhojpuri, छपरा न्यूज, भोजपुरी में खबर.


भोजपुरी फिल्म में सिंक साउण्ड तकनीक के इस्तेमाल – Anjoria\nअप्रैल 10, 2010 निरहुआ, प्रवेश सिप्पी, मृत्यंजय\nभोजपुरी सिनेमा धीरे धीरे तकनीको का मामिला में पोढ़ होखल जात बा. अब एन एन सिप्पी प्रोडक्शन के पहिलका भोजपुरी फिल्म मृत्यंजय में सिंक साउण्ड तकनीक के इस्तेमाल कइल जा रहल बा. एह तकनीक के खासियत होला कि शूटिंगे का दौरान कलाकारन के बोलल गइल डायलाग फिल्मो मं हूबहू सुनाई देला आ डबिंग के जरुरत ना पड़े. एह फिल्म में डाल्वी डिजिटल साउण्डो के इस्तेमाल भइल बा.\nएनएन सिप्पी प्रोडक्शन हिन्दी फिल्मन खातिर जानल जाला आ कालीचरण, गुमनाम, वो कौन थी, फकीरा, पारस, देवता, मेरी जंग, सिलसिला है प्यार का, आज का गुण्डाराज समेत करीब डेढ़ दर्जन फिल्म बना चुकल बा. भोजपुरी फिल्म मृत्युंजय के निर्माता प्रवेश सिप्पी कर रहल बाड़े आ निर्देशक बाड़े जगदीश शर्मा.\nफिल्म के निर्देशक जगदीश शर्मा आ भोजपुरी सुपर स्टार निरहुआ के कहनाम बा कि एन एन सिप्पी प्रोडक्शन के भोजपुरी फिल्म निर्माण में उतरल भोजपुरी सिनेमा खातिर गौरव के बाति बा. कहल लोग कि हिन्दी सिनेमा के समानान्तर खड़ा भोजपुरी सिनेमा का विकास के एगो अउरी कड़ी बन जाई प्रवेश सिप्पी के बनावल मृत्युंजय.\nफिल्म के गीत विनय बिहारी आ प्यारेलाल यादव के, संगीत धनंजय मिश्रा के, कथा पटकथा एजाज आ जगदीश शर्मा के, संवाद सुरेन्द्र मिश्रा के, एक्शन रामशेट्टि के, नृत्य निर्देशन रिक्की गुप्ता आ तेजस दत्ता के, आ कैमरा संचालन राजू केजी के बा, फिल्म के लाइन प्रोड्यूसर आशीष गुप्ता हउवें आ प्रोडक्शन डिजायनर सागर शुक्ला. संपादन नासिर हकीम अंसारी कर रहल बाड़ें.\nफिल्म के मुख्य कलाकारन में भोजपुरी के सुपर स्टार दिनेश लाल यादव निरहुआ, रिंकू घोष, बृजेश त्रिपाठी, मनोज टाइगर, संजय पांडे, आ गोपाल राय के नाम बा.\n(स्रोत : शशिकान्त सिंह आ रंजन सिन्हा)\nरिकार्डतोड़ बिजनेस करत बा देवरा बड़ा सतावेला


मुन्ना लाल यादव आ चारू शर्मा के जोड़ी ’हिरउआ न. 1’ में – Anjoria\nएस के राय फिल्मस के भोजपुरी फिलिम ’हिरउआ न. 1’ में गायक से पहिला बेर अभिनेता बनल मुन्नालाल यादव क संगे चारू शर्मा परदा पर नजर अइहें. एह फिलिम के पोस्ट प्रोडक्शन क काम तेजी से लागल बा, एक्शन कॉमेडी के भरपूर मनोरंजन वाला एह फिलिम से नयका निर्देशक अमृत अभिषेक फिल्म जगत में आपन अलगा पहचान बनावे आइल बाड़न. अभिषेक बतवलन कि एह फिलिम के पूरा शूटिंग बिहार के मोतिहारी जिला में भइल बा आ एहमे आठ गो गाना बा जवन सगरी सुने में बढ़िया बाड़ी सँ.\nनिर्माता: रमेश राय, निर्देशक अमृत अभिषेक, गीत महालाल, संगीत प्रविण सोनी, रामप्रवेश ठाकुर, गायक और गायिका खुशबू उत्तम, अमर आनंद, रामप्रवेश ठाकुर, विपिन सचदेवा, पामेला जैन, धनंजय, रूपेश मिश्रा अउर ममता राउत.\nमुख्य कलाकारन में मुन्नालाल यादव, चारू शर्मा, कमरूल जमा, नेहा गुप्ता, भाई ठाकुर, अशोक माही, पिंकी मिश्रा, वर्षा राज, विशाल लाल यादव, साहिर रजा अउर अशोक मिश्रा वगैरह बाड़ें.


मनोज तिवारी के समर्थन में भोजपुरी संगठन आ भोजपुरी सिनेमा के लोग आगे आइल – Anjoria\nApr 8, 2014 उतर-पूर्वी दिल्ली लोकसभा संसदीय सीट, मनोज तिवारी\nभाजपा उतर-पूर्वी दिल्ली लोकसभा संसदीय सीट के प्रत्याशी मनोज तिवारी पहिले अटल बिहारी बाजपेयी के सरकार में मैथिली के मान्यता मिलल रहे. मोदी सरकार में भोजपुरी के मान्यता दिलावे के हमार कोशिश रही. 20 करोड़ भोजपुरी भाषी लोगन के साथे कांग्रेस बार-बार छल कइले बिया. एह बयान प भोजपुरी समाज दिल्ली के अलावे पूर्वाचंल संगठन के लोग मनोज तिवारी के समर्थन देवे के एलान कर दिहलस. अमेरिका से आइल एन आर आइ फ्रेंडस क्लब, भोजपुरी पंचायत, आ हेलो भोजपुरी जइसन संस्थो मनोज तिवारी के साथे खड़ा हो गइल.\nभोजपुरी समाज के अध्यक्ष अजीत दुबे मनोज तिवारी के बयान के स्वागत कइलन आ घोषणा कइलन कि समूचा भोजपुरी समाज मनोज तिवारी के समर्थन देवे खातिर तइयार बा. भोजपुरी समाज पन्द्रह साल से देश-विदेश के अलग-अलग मंच से भोजपुरी के मान्यता दिलावे के लड़ाई लड़ रहल बा. एह में मनोज तिवारी के अहम भूमिका रहल बा. मनोज तिवारी के पूरा समर्थन देत बानी जा.\nअभिनेता आ भाजपा प्रत्याशी शत्रुघ्न सिन्हा, भोजपुरी फिल्म अभिनेता दिनेश लाल ‘निरहुआ’,आ गीतकार बिपीन बहार लिहले समूचा भोजपुरी फिल्म इण्डस्ट्री के लोग मनोज तिवारी के समर्थन में एक जुट हो गइल बा.\nदिल्ली के कुल ७ गो लोकसभा सीट में से 27 गो विधान सभा क्षेत्र में पूर्वाचंली मतदाता के दबदबा बा. सर्वे के अनुसार पूर्वी दिल्ली 13 गो विधान सभा क्षेत्र में पूर्वाचंली लोगन के दबदबा बा, त पश्चिमी दिल्ली में पाँच गो विधानसभा क्षेत्र में पकड़ मजबूत बा. उतरी दिल्ली के पांच गो विधानसभा आ दक्षिणी दिल्ली के चार गो विधानसभा क्षेत्र भोजपुरी भाषी लोगन के मत प्रतिशत 24 से 30 प्रतिशत बा. साफ बात बा कि पश्चिमी आ उतर-पूर्वी दिल्ली में पूर्वाचंली मतदाता के बढ़त बा आ एकर फायदा भाजपा उम्मीदवारन के मिल सकेला.


बिहार के बढ़न्ती के वादा – Anjoria\nबिहार के बढ़न्ती के वादा\nअगस्त 24, 2015 खोजखबर, बिहार, विधानसभा चुनाव, स्पेशल दर्जा, स्पेशल पैकेज, हरीराम पाण्डेय\nबिहार के चुनावी घमासान तेज होखल जात बा. एह चुनाव में जीते खातिर प्रधानमंत्री नरेंद्र मोदी का लगे एक से एक व्यूह बा. अबे हालही में ऊ जंगलराज के एगो शिगूफा छोड़ले रहलन आ अब बिहार के विकास के जाल पसारत बाड़ें. बिहार के बढ़न्ती ला पीएम सवा लाख करोड़ के फंड देबे के एलान कइले बाड़न. ई धन पहिलही से चलत बिहार के परियोजनन ला दीहल 44 हजार करोड़ से फरका बा.\nअब देखे जोग बा कि प्रधानमंत्री जी के ई दानशीलता ओतने नाटकीय बा जतना सुने में लागत बा कि कुछ अलगा बा. सबले खास बात बा कि एकरा ला कवनो समय सीमा तय नइखे. इहो नइखन कहले कि रुपिया एही साल से आइल शुरु हो जाई कि चुनाव का बाद आई. काहे कि प्रधानमंत्री नरेंद्र मोदी आरा में कहलन कि दिल्ली समुझे में टाइम लाग गइल. एक-एक चीज़ के बारीकी से पता कइला का बाद ई ऐलान भइल बा. अपना भाषण में प्रधानमंत्री बिहार पर दिल खोल के खजाना लुटावत रहले. उनुका बोले के अंदाज से लागत रहुवे कि कवनो राज्य के धन दीहल केन्द्र के बँवारा हाथ के खेल ह.\nपीएम कहलन कि पिछलका सरकार बिहार खातिर 12,000 करोड़ के पैकेज दिहले रहुवे जवना में से 8282 करोड़ रुपिया अबहीं ले खरचा नइखे हो पावल. राष्ट्रीय राजमार्ग बनावे में 12,000 करोड़ के काम चलत बा. बांका में पब्लिक प्राइवेट पार्टनरशिप के बिजली के कारखाना लागे वाला बा 20 हज़ार करोड़ में. इहो जोड़ के एक लाख पैंसठ हजार करोड़ हो जात बा.\nओने बिहार के मुख्यमंत्री नीतीश कुमार लगातार कहत जात बाड़ें कि बिहार के स्पेशल पैकेज ना स्पेशल दर्जा चाहीं. स्पेशल दर्जा आ स्पेशल पैकेज में का फरक होला एकरा के राजनीतिक विद्वान बांचत रहीहें बाकिर जिनका मंच लूटे के रहल से त लूट ले गइलें. जनता के एगो फाइनल फिगर मिल गइल बा. चौक चौराहा पर लोग सेक्टर के आधार पर हिसाब ना लगाई. ओह लोग के त बस एक लाख पैंसठ हज़ार करोड़ लउकी आ सुनाई.\nहमहन में से बहुते लोग जे बिहार के हालात से दिलचस्पी राखेलें उनुका याद होई कि एही साल जनवरी में केंद्र आ बिहार सरकार एगो समझौता पत्र पर दस्तखत कइले रहलें कि पूसा के राजेंद्र कृषि विश्वविद्यालय के केंद्रीय विश्वविद्यालय में बदल दीहल जाई. एकरा ला मार्च 2017 तकले 400 करोड़ के आर्थिक मदद दीहल जाई. जून 2015 में कैबिनेट बोधगया में आईआईएम बनावे के प्रस्‍ताव मंज़ूर कइलस. अतने ना मजा के बात कि अगर एह साल के बजट देखल जाव आ प्रधानमंत्री के ऐलान से मिलावल जाय त एगो अजबे बात नजर आई. प्रधानमंत्री कहलन कि बिहार के ग्रामीण सड़कन ला 13,820 करोड़ रुपिया दीहल जाई जबकि बजट में सगरी देश के ग्रामीण सड़कन ला कुल प्रावधान बा 14291 करोड़ के. एहमें से 1155 करोड़ नॉर्थ ईस्ट अउर सिक्किम ला बा. बाकी बचल 13,136 करोड़ रुपिया सगरी देश ला बा त रउरे बताईं कि बिहार के कइसे मिल गइल 13,820 करोड़!\nमोदी सरकार जवना 14वां वित्त आयोग के सुझाव सकरले बावे ओकरा हिसाब से केंद्रीय कर के 42 फीसदी हिस्सा राज्यन के दीहल जाई.. बाकिर एकर भरपाई केंद्रीय वित्त मंत्री केंद्रीय योजनन के बजट काट के कर लिहलन. 14वां वित्त आयोग 11 गो कमज़ोर राज्यन ला ग्रांट के बात कइले बा. एकरा हिसाब से जम्मू कश्मीर के 2019 से 20 ले 1,94,821 करोड़ मिले वाला बा. त बिहार के एक लाख पैंसठ हज़ार करोड़ कतना बरीस में मिली.\nनीतीश कुमार प्रधानमंत्री के भाषा शैली पर एतराज़ जतावत कहलन कि बिहार सरकार अलगा-अलगा सेक्टरन के बढ़न्ती ला2लाख करोड़ के पैकेज मंगले रहुवे बाकिर 12वां पंचवर्षीय योजना में महज 12000 करोड़े मिलल. जवना से कुछ काम भइल आ जवन रुपिया बाचल बा ओकरे के प्रधानमंत्री अपना एलान में शामिल कर लिहले बाड़न. नीतीश कुमार के दावा बा कि प्रधानमंत्री के ऐलान में के अनेके योजना पहिले से मंजूर बाड़ी सँ आ कुछ पहिलहीं से केंद्रीय योजनन में चलत आइल बाड़ी सँ. खेती खातिर बिहार 41,587 करोड़ मंगलस, मिलल बा 3094 करोड़. कौशल विकास ला 12580 करोड़ मांगल गइल आ मिलल 1550 करोड़. शिक्षा ला 1000 करोड़ मिलल बा आ एहसे का हो पाई.\nनीतीश के कहना बा कि ई त ओइसने भइल जइसन लोकसभा चुनाव का दौरान कहाइल रहे कि सभका 15 से 20 लाख रुपिया मिली. जइसन हालात बा ओकरा से लागत नइखे कि रुपिया भेंटाए वाला बा बाकिर चुनावी जंग बहुते तिक्खर होखी एकर गारंटी बा.\n(20 अगस्त 2015)\nलेखक हरीराम पाण्डेय के ब्लाग खोजखबर से साभार.\nपश्चिमी वैश्वीकरण बनाम भारतीय विश्व कुटुम्बवाद\nभोजपुरी प्रतिनिधिमण्डल का तरफ से यूपी के राज्यपाल के सउँपाइल मांग पत्र


टटका खबर,6मार्च 2017, सोमार – टटका खबर\nयूपी विधानसभा चुनाव के सतवाँ आ आखिरी दौर के वोटिंग खाति होखे वाला प्रचार के काम आजु साँझ पाँच बजे से रोक दीहल गइल. एह दौर के वोटिंग 8 मार्च का दिने होखे वाला बा. एह दिन सात जिलन के 40 गो सीट ला वोटिंग होखी.\nचुनाव आयोग के निर्देश का चलते अब 8 मार्च के आवे वाला एक्जिट पोल प्रसारण9मार्च के साँझ साढ़े पाँच बजे का बादे देखावल सुनावल छापल जा सकी. वोट के गिनिती 11 मार्च के होखी बाकि ओकरा पहिलहीं से अचकर पचीसी के दौर शुरी हो जाला आ कुछ लोग ला ई मनरंजन के साधन होला.\nयूपी के चुनाव ला पीएम मोदी आपन जी जान लगा के प्रमचार कइलन आ आजु जील के आस लीहले दिल्ली लवटि गइलन. 1 मई 2016 का दिने बलिया से उज्जवला योजना के उद्घाटन का साथही प्रचार के शुरुआत मानल जा सकेला. बाकि चुनाव के अधिसूचना जारी भइला का बाद पीएम मोदी नाहियो त 20 गो रैली कइलन. एह हालात में यूपी में भाजपा के जीच भी हार के सगरी जिम्मा उनुकरे मानल जाई.\nअखिलेश आ राहुलो एह दौरान कम प्रचार नइखन कइले. ई लोग 100 से अधिका रैली आ रोड शो कइल आ राहुल खाति ई बने भा बिगडे वाला चुनाव हो गइल बा. सपो के हार जीत के सगरी जिम्मा अखिलेशे के मानल जाई. अगर सपा का हार भइल त अपना परिवारो में उनुकर छीछालेदर हो सकेला.\nबसपा के मायावती बहिनो ला ई चुनाव जीवन मरण के सवाल बनि गइल बा. लोकसभा में आपन भद पिटवा चुकल बसपा अगर इहो चुनाव हारल त मायावती के करिश्मा हमेशा ला खतम माने के अनेसा बनि जाई. मायावती अपना हर रैली में अइसन आभास देत आइल बाड़ी कि सरकार उनुके बने जात बा.\n4 मार्च का दिने आजमगढ़ में भइल वोटिंग का बाद से ओहिजा तनाव पसरल बा. वोटिंग का दिने सदर, फूलपुर अउर अतरौलिया में दू गुटन के बीच मारपीट का बादे से पुलिस चौकन्ना बिया आ ओकर कहना बा कि हालात काबू में बा.\nआजमगढ़ जिला के बरदह इलाका में भगवानपुर गाँव का नियरा एगो बस आ ट्रक का बीचे भइल टक्कर में एक आदमी के जान चलि गइल आ एक आदमी बहुते घाहिल हो गइल. ट्रक के खलासी के मौत हो गइल जबकि ड्राइवर घाहिल भइल बा.\nवाराणसी में एक तरह से लगातार तिसरका दिने रोडशो करत पीएम मोदी आजु गढवाघाट आश्रम में गौसेवा कइलन आ ओकरा बाद देश के प्रधानमंत्री रहल लाल बहादुर शास्त्री के पारिवारिक मकान प जा के उनुका के आपन श्रद्धांजलि दीहलन. रामनगर के लाल बहादुर शास्त्री चौराहा प उनुका मूर्ति प फूलमाला चढ़वलन आ करीब आधा किलोमीटर पैदल चलि के संग्रहालय बना दीहल गइल मकान प गइलन.\nभोजपुर जिला के आरा शहर के गोला मुहल्ला में नेहरु नगर मुहल्ला से आइल बारात में काल्हु जयमाल का बेरिया खुशी में कइल गइल फायरिंग से एगो नवही घवाहिल हो गइल. बाद में इलाज का बावजूद ओकरा के बचावल ना जा सकल.\nकेन्द्र सरकार बैंकन से आपन ट्रांजेक्शन चार्ज आ मिनिमम बैलेंस ना रखला प लागे वाला जुर्माना प फेर से सोचे के कहले बिया. पूरा देश में बैंकन के एह फैसला प नाराजगी देखे के मिलल बा.\nसारण जिला के गड़खा इलाका के फुलवरिया गांव का नियरा खेत से एगो छात्र के लाश पुलिस बरामद कइलसि. ई लइका फुलवरिए के रहल आ मैट्रिक के परीक्षा देत रहल.\nTags: आजमगढ, आरा, बैंक ट्रांजेक्शन चार्ज, भोजपुर, विधानसभा चुनाव. सारण


UP Election 2022 Bihar NDA Ruckus Read Full Articles in Bhojpuri - Bhojpuri: बिहार एनडीए में मचल बा बवाल, मार रहल बा नेता लोग लेवाड़ – News18 हिंदी\nचुनाव बा यूपी में आs घमासान मचल बा बिहार एनडीए में. बिहार आज कोरोना से त्रस्त बा , बिहारी मजदूर देशभर से घरे लवट रहल बाड़ें, हर काम ठप्प बा, आ एने बिहार में बवाल मचल बा. हं जी ,अइसने सीन हर रोज देखे-पढ़े आs सुने में आवत बा. भाजपा नेता लोग, जदयू के पाछे पड़ल बा त जदयू , भाजपा के पाछे. एनडीए के घटक दल 'हम' भी, बहत गंगा में हाथ धोवे से बाज नईखे आवत. ऊ लोग , आपसे में अतना अझुराईल बा लोग कि पते नईखे कि कतना लेवाड़ मार रहल बा.\nLast Updated : January 17, 2022, 17:35 IST\nwritten by :संजय शाश्वत\nलेवाड़, भइंस सब जब पांकी में लोटत रहेली स, त ओकर छींटा त आऊर लोगन प पड़बे करी. यूपी में चुनाव के घोषणा के बाद जदयू भी कहत बा कि हमहूँ यूपी के चुनाव लड़ब ,ऊहो अकेले . अब ई बात भाजपा के सीनियर नेता लोगन के ना पचल ,शुरू हो गइल लोग एक-दूसरा प बोली बम मारे के…कम्पीटिशन में जेडीयू के साथे साथे ‘हम’ भी कूदिये नु गईल.\nयूपी में एनडीए गठबन्धन में जदयू के शामिल नईखे कईल जा रहल . मुख्यमंत्री योगी नईखन चाहत कि एनडीए गठबंधन के हिस्सा जदयू होखे. आs योगी जी खिलाफ जाए के त कवनो जाना के करेजा में दम त बा ना ..! अब का होखो, तब जदयू नेता केसी त्यागी कहलन कि जदयू ,यूपी में आपन बल प चुनाव लड़ी . अब ,बस शुरू हो गइल बतकही ,जेतना मुंह,ओतने बात .अब एहि बतकही में सम्राट अशोक के भी नाम आ गईल.रोटी सेंकाये शुरू हो गईल ..हाथ कांगन के आरसी का ..!\nजदयू के राष्ट्रीय अध्यक्ष ललन सिंह कइसे पीछे रहतन ,पछुआ कसके ऊहो आ गईलन मैंदान में ,क देलन ऐलान – ” भाजपा,आपन नेता दया प्रकाश सिन्हा के पार्टी से बाहर करे , एह से कि ई सम्राट अशोक प बिबादित बात लिखले बाड़न,जेकरा सरकार पुरस्कार देलस.लेखक से पुरस्कार छीन लेवे के चाहीं.” अब ई बात के समर्थन में जदयू नेता उपेन्द्र कुशवाहा पाछे कइसे हटतन,कहलन कि ‘आई वाश ‘ कइला से काम ना चली.\nबिहार के एनडीए के घटक दल के सदस्य ‘हम’ के धाकड़ नेता पूर्व मुख्यमंत्री जीतनराम मांझी ई कइसे पिछुआ जइतन ,कहलन- ” सम्राट अशोक के बेइज्तिआंव भईल बा , इहाँ के पिछड़ा जाति से रहीं. चुनाव के समय सब नेता लोगन दलित घरे भोजनियावे चलत -फिरत रहेला ,ई सब कब तक चली…! ” बिहार में सम्राट अशोक प त बिबाद खाड़े बा कि ऊहां के अगड़ा जाति से रहीं ,ना ना पिछड़ा जाति से रहीं.ई बिबाद में भाजपा आ जदयू दुनों देने से ढेरन नेता आपन बात कहके बिबाद में पड़ल चाहत बा कि मीडिया में त चर्चा में रहब.हुंआ हुंआ क के आपन छवि सुधारे में मय नेता लोगन लागल बा.\nदरअसल , एनडीए में बिबाद के जड़ में शराबबन्दी भी एगो बड़ कारण बा. शराबबंदी के लेके भाजपा के नेता सन्तुष्ट नईखन. उनकर कहनाम बा कि शराबबंदी बा कहाँ, हर जगह भेंटा जात बा ,इहाँ तक कि होम डिलेभरी भी हो रहल बा .अब शराबबंदी के लेके भाजपा अध्यक्ष संजय जायसवाल त जदयू नेता लोगन से कहलन कि मीडिया के दुनिया से निकल के जमीन प आवे के काम बा ,तब लउकी कि कतना शराबबंदी बा बिहार में. अब नीतीश सरकार के मंत्री आs भाजपा नेता नितीन नवीन के भी कहनाम बा कि जदयू नेता लोगन के मर्यादा में रहे के चाहीं. जदयू प्रवक्ता अभिषेक झा भी जमके भाजपाई लोगन के जबाब देवे में पाछे ना रहलन. ई सब बतकही एनडीए में हो रहल बा ,मीडिया में आपन भाव बढ़ावे ख़ातिर एक दूसरे प जमके बतकही जारी बा. लेकिन नीतीश बाबू चुपचाप लीला देखत बाड़ें. अईसन नईखे कि एनडीए के भीतर काs चल रहल बा,नीतीश जी के जानकारी नईखे. लालू यादव कहत रहलन कि नीतीश के पेट में दांत बा. एहिजो कुछ अइसने लउकत बा, नीतीशजी के चुपी बहुत कुछ कह रहल बा. आs इहो सच्चाई बा कि यूपी में जदयू के का स्थिति बा, कतना जनता प पकड़ बा, कतना सीट प जीत होई ,सब लोग जानत समझत बा. हिरिस कइला से कुछो ना होई. भाजपा नेता संतोष पाठक कहत बाड़ें कि कुछ साल पहिलहीं जदयू के राष्ट्रीय अध्यक्ष ललन सिंह कहत रहलन कि हमनी के हालत अईसन नईखे कि एको सीट भी जीत सकी जा .तब फेर एने कुछ बरिस में जदयू कवन तीर मार लेलस कि ऊ अकेले ही चुनाव लड़ी.\nखरवांस उतर गईल बा, कोरोना बिहार में तबाही मचवले बा . मुख्यमंत्री नीतीश से लेके, दुनों भाजपा के उप मुख्यमंत्री होखस ,चाहे ‘हम’ नेता जीतनराम मांझी होखस ,सब लोग कोविड के मारल बा. लगन भी आ गईल बा ,कोरोना के लेके हर तरफ लापरवाही बा. एनडीए के सरकार बिहार बिया ,ई लोगन के चाहीं कि जनहित में बतकही होखित ,कुछ काम होखित त राज्य के हाल तनि सुधरित.फ़िलहाल कोरोना के नियम के बढ़िया से लागू करे के चाहीं आs जवन कमी-बेसी बा ओकरा प काम करे के चाहीं.\nTags: Bhojpuri News, UP Election, UP Election 2022\nFIRST PUBLISHED : January 17, 2022, 17:35 IST\nPHOTOS: मंडी में गहरी खाई में गिरी कार, चालक समेत4की दर्दनाक मौत\n'हथियार डाले, पर हिंसा का समर्थन करता रहा', कोर्ट की यासीन मलिक पर टिप्पणी\nBurden on Pocket: पटना शहरी क्षेत्र में ऑटो किराया बढ़ा, नई दरें 30 मई से लागू


केकरा पर करबि सिंगार – Anjoria\nApril 15, 2015 Editor कहानी, साहित्य 0\n– रामवृक्ष राय ‘विधुर’\nजवार भर में केहू के मजाल ना रहे कि भोला पहलवान का सोझा खड़ा होखे. जब ऊ कवनो बाति पर खिसिया के सनकी हाथी नीयर खड़ा हो जासु त नीमन-नीमन नवहन के साँसि फूले लागे. मीठू ओस्ताद का अखाड़ा में बइठक करे लागसु त उनुका गोड़ का नीचे गड़हा हो जा, पसेना से जमीनि भींजि जा, बाकिर थाकसु ना. मीठू ओस्ताद भोला के होनहर देखि के, छाती फुला के कहसु- ”ईहे एगो पट्ठा बा जे हमार नाँव उजागर करी.“\nसचहूँ के भोला पहलवान ओस्ताद के नाँव चमका दिहलन. जब दसहरा मेला में भूलू पहलवान जवार भर का पहलवानन के हाँकि दिहलन आ हाथ मिलावे खातिर केहू तइयार ना भइल त भोले पहलवान अखाड़ा में उतरलन. भूलू नवछेटिया पहलवान भोला के देखि के, हँसि के कहलन, ”सुनले रहलीं हँ जे एह जवार में नीमन-नीमन पहलवान बाड़न स. हमरा ई मालूम ना रहल ह कि हमार नाँवें सुनि के सब लँगोटा धइ देईं.“\nभोला अखाड़ा के माटी हाथ में लेके ओस्ताद के नाँव लिहलन आ छरकि के अखाड़ा में आ गइलन – ”गुमान ना करे के चाहीं. गुमान दुनिया में केहू के नइखे रहल.“ भोला पैंतरा बदलि के कहलन. ”गुमान नइखीं करत, बाकिर बाघ-बकरी में लड़ाई कइसन.“\nभूलू के बाति सुनि के भोला के आँखि ईंगुर अइसन लाल हो गइली स. गम्भीर होके कहलन, ”काहे, हाथी के मउवति चिउँटी का हाथ में होले, मैदान में आवऽ, तब पता चली. हम मीठू ओस्ताद के पट्ठा हवीं.“\nभूलू आपनि देहि बटोरि के ताली ठोंकि के भोला से हाथ मिलवलन. हाथ मिलवते अँकवार में दबा लिहलन. बाकिर एहसे पहिले कि ऊ भोला के लेके नीचे गिरसु, लोग देखल कि ओह दइत जइसन पहलवान का नीचे भोला थोरे तिरिछा भइलन, आ उनुकर लँगोटा धइ के उठावे लगलन. भूलू के गोड़ उठि गइल. देंहि का भारी बोझ से भोला के मुँह लाल हो गइल. थोरही घरी में भूलू के अपना कान्हि पर उठा लिहलन आ ओइँजे से लंगी देके फेंकलन त भूलू चारू पाँवे चित्त हो गइलन. जवार में भोला के नाँव बाजि गइल. गाँव के मुखिया निहाल पचास रूपया इनाम दिहलन.\nठुमरी भोला के देखलसि, त देखते रहि गइलि. कसइली नीयर कसलि देंहि, कदली का खम्भा नीयर जाँघि, बीछी का आर नीयर अँइठलि-अँइठलि मोंछि, गर में गलबन्द नीयर लपिटाइल लँगोटा आ कउड़ी नीयर बड़ी-बड़ी आँखि जइसे ठुमरी का आँखि में गड़ि गइलि. ओकर मन लट्टू हो गइल.\nमेला का दू-तीन दिन बाद निहाल का घर में डाका पड़ल. गाँव भर के आदमी बिटुराइल रहे. बाकिर केहू के फरह ना परे कि आगे बढ़ो. जइसे जना जे सभका थथमा लागि गइल बा. एही बीच में भोला के ललकार सुनाइल- ”खड़ा का बाड़ऽ जा. तमासा देखे के आइल बाड़ऽ जा?“\nभोला डाकुअन का गोल में पइठि गइलन. निहाल के माई छाती पीटि-पीटि रोवति रहली. ठुमरी एगो घर में कोठिला का आड़ में लुकाइलि रहे. डर का मारे ओकर कुल्हि देंहि पीपर का पतई नीयर काँपति रहे. मन धुँआ हो गइल रहे. भोला के देखलसि त जीव में जीव परल.\n”अब का डेराइलि बाड़ू“ भोला ठुमरी का निगिचा जाके कहलन.\nठुमरी आँगन में आ गइलि- ”बाप रे बाप! करिया-करिया भूत नीयर रहुवन स. देखि के रोवाँ ठाढ़ हो जात रहुवे.“ ठुमरी भोला का आँखि में आँखि डालि के कहलसि, ”तहरा के देखलीं हँ तब जीव में जीव परल ह.“\nएह डकइती का बाद भोला के इज्जति अउरी बढ़ि गइलि. गाँव भर के नवहा उनुका के दिन भर घेरले रहें स. निहाल का दुआर पर साँझ-सबेरे दूनों बेरा बइठकी जमे लागलि. निहाल के कुल्हि लइका भोला से पतिया गइल रहलन स. ठुमरी एकदम मुँहलग्गू हो गइलि रहे. कहीं डहरी-डाँड़े भेंट होखे त ‘बम भोला’ कहि के रिगावे. बाकिर भोला कुछ बोलसु ना, मुसकिया के आगे बढ़ि जासु.\nकाँचे उमिर में भोला जवार का कुल्हि नवहन के पछारि के काफी नाँव कमा लिहलन. मीठू ओस्ताद के पगरी उनहीं का कपार पर बन्हाइलि. देहात का हर गाँव से नवहा उनुका अखाड़ा पर ‘जोर’ करे खातिर आवें स. भोला के लेके, खरहना गाँव के नाँव जिला में फइल गइल. दूसरा साल फेनु दसहरा के मेला लागल. धान के पौधा माथ पर मउर बान्हि के हँसे लगलन स. जइसे जना जे धरती सोना के चादरि ओढ़ि लेले बा. गाँवन में जवना साल खेती सुतरेले, तिहवारन में रंग आ जाला. जइसे जना जे मेला में मये देहात उमड़लि आवतिया. आदमिन का मारे मेला में सावाँसुधि ना रहे. देंहि से देंहि छिलात रहे. दुकानो हरसाल से अधिका आइलि रहली स. चारू ओर धूम-गज्जर मचल रहे. कहीं नाचि होति रहे, कहीं कुछ आदमी बिटुरा के बिरहा गावत रहलन. चारू ओर मस्ती झरति रहे. बंजर भुँइ सुहागिन बनि गइलि रहे.\nठुमरी मेला देखि के लवटति रहे. भोला के देखि के लवटि आइलि ‘एगो हमार काम करबऽ?’\n”एगो ना सइ गो!“ भोला ठाड़ हो गइलन- ”कवन काम बा, कहऽ?“\n”कुछऊ ना. अइसहीं टोकि दिहलीं हँ.“ ठुमरी हँसि के कहलसि, ”गाँव पर कब चलबऽ?“\nभोला बिना कुछ जबाब दिहले आगे बढ़ि गइलन. सूरज डूबि गइल रहे. मेलहरू मेला देखि के लवटत रहलन स.\n”आ दुर करु! चलत-चलत पाँव पिरा गइल. अबहीं केतना दूर गाँव बा“ जोखनी बायाँ हाथ के कहँतरी दहिना हाथ में लेके कहलसि. ”चलि आईं! अब निगिचा लेले बानीं जा कउवा खोंच के बगइचा लउकत बाटे.“\n”के ह, ठुमरी?“\n”तू निहाल के लइकी हविसि नू बचिया?“\n“तोरे नू पर साल अतरवना बिआह भइल?“\nठुमरी हँ-नाहीं कुछ ना बोललि. कमला, जवन ओह गाँव का लइकिन वाला मदरसा में, मास्टरनी रहली- कहली, ”हँ, इनहीं के बिआह पर साल अतरवना भइल रहे.“\nबाची का करम में आगि लागि गइलि. कहाँ सोरह बरिस के कँवल का फूल नीयर सुघर-सुभेख लइकी आ पैंतालीस बरिस के बूढ़ झरनाठ बर! जोखनी के आँखि सलोर हो गइलि रहली स. लोर आँचर का खूँट से पोंछि के कहलसि, ”जइसे जनाला जे निहाल का आँखि में काचा बइठि गइल रहे- रुपया ना रहे त केहू गरीबे आदमी कीहें जोड़-जुगुत के सुघर-सुभेख लइका देखि के बिआह कइ देले रहितन.“\n”बेटी आदमी का कपार के बोझ हो गइल बाड़ी स. उन्हनी का जिनिगी का बारे में केहू नइखे सोचत.“ सुघरी माथ पर लूगा ठीक कइके कहलसि ”अपना कपार के बोझ हलुक होखे के चाहीं. लइकी खाला परो भा ऊँचा. एकर केकरा फिकिर बा.“\n”हम त कहि देतीं जे बिआह ना करबि. जगरनियाँ बीचे में बाति लोकि के कहलसि. करिया-भूचेंग, जइसे जना जे भरि देहीं कोइला पोतल होखे! राम! राम! छी…..“\n”एही के जरूरति बा. समाज हमनी का कमजोरी के नजायज फायदा उठावत बा. जेही कमजोर होला, दब्बू होला, ऊहे दबावल जाला, समाज का चक्की में पीसल जाला. समाज के देवालि पुरान हो गइलि बा अब ओमें पेवन लगवला के जरूरति नइखे. जोर से धक्का दिहला के काम बा जे ढहि जाउ.“ कमला बोलति चलि जाति रहली, ”जे अपना सुख-स्वारथ खातिर दुसरा का जिनिगी से खेलवाड़ करेला, ऊ हीत ना, दुसमन ह. पक्का दुसमन. निहाल जोन्हा के काहें खेदि दिहलन? एही से नूँ कि ऊ करिया रहे – कुरूप रहे. ओह घरी समाज कहाँ रहे- गाँव-गिराँव कहाँ रहे. का जोन्हिया निहाल के इज्जति ना रहे- पगरी ना रहे?“ कमला के बाति खतम भइलि त बरहना गाँव के दिया लउकत रहे.\nठुमरी घरे पहुँचलि त दिया-लेसान के बेरा हो गइल रहे. दुआर पर आदमिन के जमवड़ा लागल रहे- ”भाई, गजब हियाव के आदमी रहलन ह. मेला में जेतना आदमी रहलन ह, सभ उनुकर मुअल सुनि के रो दिहल ह. एक-दू आदमी के कहाँ हिम्मति रहलि ह जे उनुका पर हाथ उठाओ. सत्तरह गो गँड़ास लागल बानऽ स.“ भोला के मुअल सुनि के ठुमरी के कुल्हि देंहि सुन्न हो गइलि. ओकरा लेखे दुनिया में अन्हार हो गइल. देंहि पर के गहना जइसे जना जे ओकरा खातिर बोझ हो गइल बा. हाथ के चूरी फोरि दिहलसि. दूसरे दिने सबेरे ओकर माई चूरी के खाली हाथ देखि के पुछलसि, ”चूरी का हो गइलि? एहवाती मेहरारू के चूरी सुहाग ह. जाके पहिरि ले.“\nठुमरी के आँखि सलोर हो गइली स. दुसरी ओर मुँह फेरि के कहलसि, ”का होई चूरी पहिरि के, अब एह दुनिया में हमार के बा जे देखी?“\nजिरिया ठुमरी का ओर घूमि के देखलसि त ओकरा आँखि से सावन-भादो का बदरी नीयर पानी बरिसत रहे.


यूपी से राज्यसभा चुनाव भइल रोचक, एगारह ना तेरह जने – टटका खबर\nयूपी से राज्यसभा चुनाव भइल रोचक, एगारह ना तेरह जने\nलखनऊ 12 मार्च (वार्ता) यूपी से राज्यसभा के दस गो खाली होखे वाला सीटन के चुनाव ला काल्हु आखिरी दिने ले तेरह लोग आपन परचा दाखिल करा दीहल. एहमें से अकेले भाजपे से एगोरह जने परचा दाखिल कइले बाड़ें. सपा से एगो आ बसपा से एगो. एह तरह कुल मिला के तेरह उमीदवार हो गइला से चुनाव करावे के जरुरत पड़हीं के बा. भाजपा के आठ गो आ सपा के अकेला उमीदवार के जीतल तय बा. भाजपा से दू जने आपन नाम वापिस ले सकेलें.\nएह चढ़ाउपरी में बसपा उमीदवार के जीतला प सन्देह जइसन हो गइल बा आ मायावती कांग्रेस से कहले बाड़ी कि ओकर सातो भोट एहिजा मिली तबहिएं मध्यप्रदेश में बसपा के भोट कांग्रेस के मिल पाई.\nएह चुनाव में खरीद फरोख्त रोके ला व्यवस्था बा कि हर विधायक आपन भोट अपना गोल के सचेतक के देखाइए के डाली. नरेश अग्रवाल के भाजपा में शामिल हो गइला का बाद उनुकर विधायक बेटा आ कुछ अउर समर्थक भाजपा के भोट दे सकेलें.\nआजु परचा के जाँच कइल जाई आ 15 तारीख ले नामवापसी का बादे सबकुछ साफ हो पाई. तबले धुकधुकी बनल रहे के बा.


टटका खबर (शनि, 21 जनवरी 2012) – टटका खबर\nTatkaKhabar उत्तर प्रदेश खेल देश-दुनिया बिहार मनोरंजन व्यापार\nटटका खबर (शनि, 21 जनवरी 2012)\n(परिवार के कमाऊ बेकत त परदेसी हो गइले. जे रहि गइल बा ओहमे वोट कव आदमी दी ? )\nबिहार से भाजपा विधायक अइहे प्रचार करे. बैरिया में बिहार भाजपा के अध्यक्ष रहल राधामोहन सिंह कहलन कि जवना तरह से राज्य के ब्राह्मण ठाकुरन आ दोसरा जातियन के बेइज्जति सहे के पड़ल बा ओकरा बाद शायदे केहू बसपा के वोट दी.\nशनिचर का दिने बलिया जिला के सीटन पर छत्तीस जने आपन परचा दाखिल करवले. एहमें मंजू सिंह, शिवशंकर चौहान, राजधारी सिंह, रामइकबाल सिंह वगैरह शामिल बाड़े.\nदुलारपुर गाँव के रामगढ़ मौजे में शुक का रात अचके में नहर टूटला से पचास बिगहा खेत डूब गइली सँ जवना से लाखो रुपिया के फसल बरबाद हो गइल.\nशुक का रात में बनारस से चेरइयाँ आवत एगो एंबुलेंस गाछ से टकरा गइल जवना से ड्राइवर के मौत हो गइल. ऊ अपना गाँवे चेरइया में एगो शादी समारोह खातिर आवत रहुवे.\nदेवरिया के लार इलाका में आबकारी टीम का छापा में देशी शराब का साथही ढेरे लहन बरामद भइल आ दस आदमी के गिरफ्तार कर लिहल गइल.\nशराब दूकानदार से मारपीट करे का आरोप में राजद के सिवान जिला उपाध्यक्ष परमेश्वर सिंह समेत पाँच लोग पर केस दर्ज करावल गइल बा.\nगोपालगंज जेल में छापेमारी का बाद आपत्तिजनक सामान मिलला का बाद जिला परिषद अध्यक्षा चंदा देवी के पति समेत सोलह जने पर केस दर्ज कइल गइल.\nगोपालगंज के माँझा प्रखंड के डीडीओ के मास्टरन से रुपिया वसूले का आरोप में जाँच का बाद निलंबित कर दिहल गइल.\nरिविलगंज बाजार से बैल खरीद के लवटत एगो बूढ़ के राहे में मौत हो गइल. लाश के पोस्टमार्टम छपरा सदर अस्पताल में करावल गइल.\nजनता बाजार थाना के सिसई गाँव में तीन दिन पहिले भइल डकैती कांड के राजफाश कर के पुलिस चार गो डकैतन के शुक का राते गिरफ्तार कर लिहलसि.\nसेवा यात्रा पर निकलल मुख्यमंत्री नीतीश कुमार के काफिला पर नालंदा जिला में कुछ लोग पथराव कर दिहल जवना से एगो डाक्टर आ एमंबुलेंस चालक घवाहिल हो गइले. दौरा पर नीतीश कुमार कहलन कि सरकारी योजना में लूट खसोट आ बिचौलियन के अब बर्दाश्त ना कइल जाई.\nरोहतास के हुडमेरा जंगल में माओवादियन के एगो बंकर से बहुते विस्फोटक मिलल बा. मुठभेड़ का दौरान कुछ नक्सलियन के मराये के अनेसा बा बाकि कवनो लाश नइखे मिलल, बस खून के धब्बा लउकल बा.\nराकांपा नेता तारिक अनवर बिहार सरकार पर उर्दू का साथे सौतेला व्यवहार करे के आरोप लगवले.\nरोहतास के रामपुर लख से नक्सली एरिया कंमाडर चंद्रमा सिंह उर्फ बिहारी यादव के चार गो अउरी लोग का साथे गिरफ्तार कर लिहलसि पुलिस.\nप्रदेश के पंचायत रोजगार सेवक अनिश्चित कालीन हड़ताल पर चल गइल बाड़े जवना चलते मनरेगा के काम में बाधा आइल बा.\nसपा के वादा कि हर विद्यार्थी के लैपटॉप दिहल जाई के राहुल गाँधी छलावा बतवले.\nउमा भारती कहली कि केन्द्र सरकार के बचावे खातिर राहुल गाँधी मायावती के हाथी के रुपिया खियावेले.\nविधानसभा चुनाव के तिसरका दौर के अधिसूचना शनिचर का दिने जारी हो गइल. एह दौर में छत्रपति शाहूजी महाराज नगर, सुल्तानपुर, कौशांबी, इलाहाबाद, जौनपुर, चंदौली, वाराणसी, संत रविदास नगर, मिर्जापुर आ सोनभद्र जिला के कुल मिला के छप्पन गो सीट के चुनाव पन्द्रह फरवरी के करावल जाई.\nजौनपुर के वीरबहादुर सिंह पूर्वांचल विश्वविद्यालय के दीक्षान्त समारोह में राज्यपाल बी एल जोशी तीन सौ पचास विद्यार्थियन के पीएचडी उपाधि दिहले.\nमुसलमानन के आबादी का हिसाब से आरक्षण देबे के समाजवादी पार्टी के घोषणा के भाजपा अध्यक्ष सूर्य प्रताप शाही तुष्टीकरण के हद पार कइल बतवले बाड़न.\nजयपुर में चलत साहित्योत्सव में शनिचर का दिने एगो युवा श्रीलंकाई उपन्यासकार शेषन करुणातिलके के साहित्य खातिर दिहल जाये वाला पुरस्कार उनुका पहिलका उपन्यास ‘चिनामन : द लीजेंड ऑफ प्रदीप मैथ्यू’ खातिर दिहल गइल. एह में पचास हजार डालर के पुरस्कार दिहल जाला.\n2जी मामला में सुब्रह्मण्यम स्वामी के दलील सुनला का बाद सीबीआई के एगो विशेष अदालत आपन फैसला सुरक्षित राख लिहलस आ चार फरवरी के सुनवाई के अगिला दिन तय कर दिहलसि.\nनेताजी सुभाष चन्द्र बोस के जयन्ती के देशप्रेम दिवस ना घोषित करे खातिर फारवार्ड ब्लाक संप्रग सरकार के निंदा कइलसि.\nभारतीय मूल के मशहूर अमेरिकी पत्रकार राजू नारिसेत्ती के ‘द वॉल स्ट्रीट जर्नल’ के डिजिटल नेटवर्क के नयका प्रबंध संपादक बनावल गइल बा.\nआधार कार्ड बनावे में राष्ट्रीय सुरक्षा के अनदेखी ना होखे एह पर ध्यान देबे के माँग भाजपा कइलसि आ कहलसि कि आधार कार्ड भारत के सही नागरिकने के दिहल जाव घुसपैठियन के ना.\nदिल्ली के लक्ष्मण रावत जूनियर स्नूकर आ कर्नाटक के वर्षा संजीव सब जूनियर वर्ग में बिलियर्ड्स के राष्ट्रीय खिताब जीत लिहले बा लोग.\nकिसानन के आत्महत्या खातिर अपना सहयोगी ममता सरकार के जिम्मेदार बतवलसि कांग्रेस. पश्चिम बंगाल के सरकार दुनु के साझेदारी से चलत बा.\nशिमला में एगो कार सड़क से बिछला के गहिरा खाई में गिर गइल जवना से5जन के मौत हो गइल.\nअमृतसर में चुनावी सभा में मनमोहन सिंह कहलन कि उनुकर सरकार एगो निकहा लोकपाल बिल ले आवे खातिर फेंटा कसले बिया.\nझारखंड के गढ़वा जिला में नक्सली हमला से तेरह गो पुलिसवालन के जान चल गइल.\nत्रिपुरा, मणिपुर आ मेघालय शनिचर का दिने आपन 41वां स्थापना दिवस मनवले.\nसुरेश कलमाडी का बाद अब ललित भनोट आ एम. जयचंद्रनो के सीबीआई अदालत से जमानत मिल गइल.\nमुंबई पुलिस एह बात से इंकार कइलसि कि ओकरा लगे सलमान रुश्दी के जान पर खतरा के कवनो जानकारी रहल.\nएनसीसी में लड़िकियनो के बरोबरी के मौका देबे के सलाह दिहले रक्षा मंत्री ए के एंटोनी.\n15 फरवरी से वातानुकूलित-3 टियर, वातानुकूलित -2 टियर, प्रथम वातानुकूलित, वातानुकूलित चेयर कार आ विशेष श्रेणी में यात्रा करे वालन के आपन फोटो वाला पहचान पत्र राखल जरुरी कर दिहल जाई. पहिले ई खाली ओह लोग खातिर जरुरी रहुवे जे इंटरनेट से टिकट लेत रहुवे अब रेलवे के आरक्षणो खिड़िकी से टिकट लेबे वालन के आपन पहचान पत्र राखल जरूरी कर दिहल गइल बा.\nअब पर्यटन खातिर अमेरिका जाये वाला लोग खातिर वीजा प्रक्रिया आसान बनावे निर्देश दिहले बराक ओबामा.\nनाटो के आपूर्ति रोके पर जरदारी आ कयानी दुनु जने सहमत बाड़े.\nमिस्र का चुनाव में मुस्लिम ब्रदरहुड परचम लहरवलसि.\nपाकिस्तानी मूल के अमेरिकी व्यवसायी मंसूर एजाज कहले कि उनुका केहु के डर नइखे आ ऊ न्यायायिक आयोग का सोझा साँच बतइहे.\nअरब लीग में सीरिया के भविष्य पर मंथन होखे वाला बा.\nअमेरिकी सैन्य प्रशिक्षकन के पाकिस्तान आवे के अनुमति दे सकेला पाकिस्तान बाकिर ड्रोन के ना.\nनाइजीरिया के उत्तरी कानो शहर में शुक का दिने भइल बम विस्फोट का बाद कर्फ्यू लगा दिहल गइल बा.\nमालदीव में उथल-पुथल से ओहिजा के मानवाधिकार आयोग चिंतित बावे.\nरूसी वैज्ञानिक के दावा बा कि शुक्र पर जीवित प्राणी होखे के पूरा उमेद बा.\nअमेरिकी कांग्रेस में पाइरेसी विरोधी विधेयक पर चर्चा टार दिहल गइल काहे कि एकर बहुते विरोध होखत बा.\nफ्रांस चाहत बा कि ईरान पर निर्णायक प्रतिबंध लगावल जाय काहे कि ओकर परमाणु कार्यक्रम चिंता करे जोग बा.\nविदेशी पूंजी भंडार पिछला 15 महीना के सबसे निचला स्तर पर चहुँपल.\n‘जोड़ी ब्रेकर्स’ में जोड़ाये खातिर बिपाशा बसु खुदही पहल कइले रही, एह फिल्म में ऊ आर माधवन का साथे नजर अइहे.\nकरिश्मा आ करीना कपूर अपना प्रशंसकन से कहली कि ऊ लोग पाइरेसी से लड़े खातिर खड़ा होखे आ थियटर में जाके फिलिम देखल करे.\nअभिनेता आर. माधवन अपना फिल्म ‘जोड़ी ब्रेकर्स’ पर लागल आरोप कि फिल्म बेल्जियम के फिल्म ‘हार्टब्रेकर्स’ से साहित्यिक चोरी कइले बिया से नाराज बाड़े.\nउमा भारती के कहना बा कि इंदिरा गाँधी के पोता अभद्र भाषा इस्तेमाल करत बा आ अपना परिवार के संस्कार भुला गइल बा.\nलक्ष्मीकांत-प्यारेलाल जोड़ी के मशहूर संगीतकार प्यारेलाल आ अभिनेत्री अरुणा ईरानी के 57वाँ आईडिया फिल्मफेयर अवार्ड्स, 2012 में लाइफटाइम एचीवमेंट के पुरस्कार से सम्मानित कइल जाई. ई जानकारी अमिताभ बच्चन दिहले बाड़न.\nइतालवी निर्देशक नैनी मोरेटी के मई में आयोजित होखे वाला 65वां कांस फिल्म महोत्सव के जूरी के अध्यक्ष चुनल गइल बा.\nबिग बैश लीग मैच में मेलबर्न स्टार्स के एगारह रन से हरा के पर्थ स्कॉचर्स फाइनल में चहुँप गइल.\nरणजी ट्रॉफी में तमिलनाडु बैकफुट पर आइल आ राजस्थान मजबूत स्थिति में बा. मौजूदा चैम्पियन राजस्थान के पहिला पारी के स्कोर 621 रन का जवाब में तमिलनाडू टीम तीन विकेट का नुकसान पर छियासठ रन बना पवलसि मैच के तिसरका दिने.\nआस्ट्रेलियन ओपन में भूपति-बोपन्ना आ पेस-वेस्नीना जोड़ी अगिला दौर में चहुँपल.\nकुश्ती पर बनल टीवी शो ‘रिंग का किंग’ से कुश्ती के लोकप्रियता बढ़े के उमेद लगावल जात बा. एह शो के एम्बेसडर हरभजन सिंह के बनावल गइल बा.\nटटका खबर (शुक, 20 जनवरी 2012)\nटटका खबर (सोमार, 23 जनवरी 2012)


February 2016 – Page3– टटका खबर\nएशियाई खेल में भारत के दबदबा\nएशियाई खेलन के आजु चउथका दिने सभकर निगाह शिलॉग में तीरंदाजी के मैदान पर होखी जहवाँ मरदन आ मेहरारुवन के कंपाउंड इंडिविजुअल इवेन्‍ट्स के फाइनल में अभिषेक वर्मा आ रजत चौहान का सोझा खेलीहें पुर्वाशा आ ज्योति. कंपाउंड टीम आ मिक्स्ड इवेंट्सो में भारते के टीम फाइनल में खेली. आजुओ भारत के मिलेवाला पदकन के\nलोजपा नेता के हत्या का केस में पुलिस सुबोध राय के धइलसि\nलोजपा नेता बृजनाथी सिंह के हत्या का केस में पुलिस राघोपुर इलाका से सुबोध राय के गिरफ्तार क लिहले बिया. ओकरा साथे आठ जने अउर धराइल बाड़ें आ पुलिस बाकिओ अपराधियन के धरे में लागल बिया. लोजपा के कहना बा कि बिहार में जंगल राज वापसी के मुद्दा संसद के बजट सेशन में उठावल जाई.\nकुहासा का चलते बन्द सगरी ट्रेन फेरु से चले लगीहे सँ\nपूर्वोत्तर रेलवे के गोरखपुर मुख्यालय के कहना बा कि कुहासा का चलते बन्द भइल सगरी ट्रेन अब फेरू चले लगीहें सँ. रेलवे के कहना बा कि मौसम में आइल बदलाव आ आगे के अन्दाजा लगा के ई फैसला कइल गइल बा.\nयूपी के मंत्री कैलाश यादव के फालिज मरलसि\nपंचायती राजमंत्री कैलाश यादव के काल्हु अतवार का दिन उनुका गाजीपुर जिला में जैतपुरा आवास पर फालिज मार दिहलसि. दाहिना तरफ पड़ल एह पैरालिसिस से ऊ कोमा में चल गइल बाड़ें. उनकर खराब हालत देखत बाबतपुर हवाई अड्डा से हवाई एम्बुलेन्स से दिल्ली के मेदांता अस्पताल चहुँपावल गइल बा.\nमौनी अमावस के नहान आजु\nइलाहाबाद में गंगा, यमुना आ पौराणिक सरस्वती नदियन के संगम पर चलत माघ मेला के मुख्य नहान आजु मौनी अमावस के चलत बा. लाखों श्रद्धालु मेला क्षेत्र में पहुंच के नहान में शामिल होखत बाड़ें. लाखों लोग नदी तालाब ना जा के घरहीं में श्रद्धा से नहान के परंपरा निभा लेत बाड़ें. एही में मेला\nजइसन बहे बयार पीठ तब तेने करिये\nयूपी के ब्लाक प्रमुखन के चुनाव में समरथ सपा का सोझा खड़ा होखे के जरुरते ना समझले विपक्षी. काहे कि एह वोट में जनता वोट ना देव, चुनाइल प्रतिनिधिए लोग वोट देला आ पहिलहीं से मालूम रहेला कि केकर कतना वोट बा. काल्हु यूपी के 74 जिलन के ब्लाक प्रमुख चुनाव में चालीस फीसदी जगहा\nचालू हो गइल दीघा रेल सह सड़क पुल\nपटना से उत्तर बिहार के जोड़े वाला दीघा रेल पुल बुध को दिने चालू क दिहल गइल. रेलवे एह पुल से अबहीं छह जोड़ी ट्रेन चलावे के एलान कइले बिया. ई ट्रेन पाटलिपुत्र जंकशन से सोनपुर, बरौनी, गोरखपुर आ रक्सौल-नरकटियागंज ले चलावल जइहें स. एहमें दू गो नया ट्रेन हईं स आ बाकी के मार्ग\nचेन खींचे वाला न्यायाधीश का खिलाफ केस\nआजमगढ़ के अपर जिला न्यायाधीश का खिलाफ रेलवे चेन पुल करे का आरोप पर केस दर्ज क लिहले बिया. भइल ई रहुवे कि एडीजे के बैग कैफियत एक्सप्रेस में मंगल का रात चोरी हो गइल त ऊ कन्ट्रोल रूम के खबर कइला का बाद चेन खींच के शुक्लागंज पर ट्रेन रोकवा दिहलन. आरपीएफ के सिपाही\nदीघा रेल पुल पर आजु से ट्रेन के नियमित आवाजाही\nउत्तर आ दक्खिन बिहार के जोड़े वाला दीघा रेल पुल पर आजु से ट्रेन के नियमित आवाजाही होखे लागी. पूर्व मध्य रेलवे के महाप्रबंधक ए. के. मित्तल पहिला चरण में पाटलिपुत्र जंक्शन से सोनपुर का बीच चले वाली सवारी गाड़ी के हरियर झंडी देखा के रवाना करइहें. बतावल जात बा कि एह पुल से जल्दिए\nखुशी से मर ही जाते जो एतबार होता\nयूपी के ऊर्जा राज्य मंत्री शैलेन्द्र यादव ललई काल्हु जौनपुर में पत्रकारन के बतवलन कि अगिला 15 मार्च से राज्य के सगरी गांवन में चौदह जाई. आ अक्टूबर महीना से गांवन के सोलह घंटा आ शहरन के बीस से बाईस घंटा बिजली मिलल करी. उनकर कहना रहुवे कि राज्य के मौजूदा सरकार के समय जतना\nभोजपुरी के पुरनका लिपि कैथी के संजोए के काम\nनालंदा खुला विश्वविद्यालय में बिहार के सात सौ साल पुरान कैथी लिपि के संजोए के काम शुरू भइल बा. भोजपुरी पहिले एही लिपि में लिखात रहुवे बाकिर बाद में एह लिपि के जानकार कम होखत गइलें आ बहुते कमे लोग एकर जानकार बाँचल बा. गुजराती लिपि आ कैथी में बहुते समानता देखे के मिलेला. एह\nछूतहा इंजेक्शन से सात जने के आँख खराब\nवाराणसी के सर सुन्दरलाल अस्पताल में छूतहा इंजेक्शन लगला का बाद सात जने के एक आँख के रोशनी चल गइल. बतावल जात बा कि साढ़े तेइस हजार रुपिया में एगो खास दुकान से खरीदवा के मँगावल एके वायल से एह सभके इंजेक्शन लगावल गइल रहे. डाक्टर के कहना बा कि एके आदमी के लागे वाला


14 गो आसान तरीका भोजपुरी मुआवे के…. – Aapan Birgunj\nThe biggest Bhojpuri digital media of Nepal\nPublisher - The biggest Bhojpuri digital media of Nepal\nबिज्ञापन के खातिर सम्पर्क नं. ९८०४२६१०६५\nविदेश से नेपाली के वापसी, शुक के दिने ११ गो हवाई जहाज उड़ल-उतरल\nगिरजा प्रसाद कोइराला फाउंडेशन स्व. कोइराला के जन्म जयन्ति के अवसर पर बृक्षारोपण\nइट्टा भट्टा मे जियते आदमी के जरावे के घटना मे एक जने अउरी प्रहरी के फन्दा मे\nभुलाइल भा चोरी भइल मोबाइल पर्सा प्रहरी खोज के मोबाइल धनी के हस्तांत्रण कइलख\nPM ओली के युवा समर्थक द्वारा काठमाण्डू के सड़क पर समर्थन जुलूस\nनागरिकता विधेयक के विरोध मे आन्दोलन बेकार, ओली सरकार के कोई ना हिलावे सकी – गुप्ता\nवीरगंज गहवा मे एगो नवयुवक फंसरी लगा के झुलल मृत अवस्था मे मिलले\nवाड कार्यालय अनियमितता कईला के विरोध मे ज्ञापन पत्र\nकलेया मुख्य सड़क पर धान रोप के राष्ट्रीय धान दिवस मनावल गईल\nबारा मे भइल मोटरसाइकिल दुर्घटना मे एक जने के मृत्यु\n14 गो आसान तरीका भोजपुरी मुआवे के….\nआपन वीरगंज प्रकाशित मिति - Mar 21, 2015 1 0\nभोजपुरी ??? छि !!!!!…..अगर अपने के शर्म लागत होई भोजपुरी बोलेमे में त….जानि\nभोजपुरी में बतियाईं मत आ जे बतियावे ओकरा के गँवार बताईं. बचवन के भोजपुरी में बतियावे मत दीं. अंगरेजी में गिटिर पिटिर करीहें स त ढेर आगा जइहें सँ.\nभोजपुरी के कवनो किताब, पत्रिका ना त खरीदीं ना पढ़े के कोशिश करीं. काहे कि भोजपुरी पढ़ल आसान ना होला. एहसे भोजपुरी लिखनिहारन आ प्रकाशकन के हिम्मत तूड़ल जा सकेला.\nनेट पर कबो कवनो भोजपुरी साइट मत विजिट करीं.\nभोजपुरी के गाना आम आदमी बहुते सुनेला आ ओकरे बतियवला का चलते आजु ले भोजपुरी जिन्दा बिया. एहसे भोजपुरी गाना पर तरह तरह के अछरंग लगा के ओकरा के रोके के कोशिश करीं. रउरा अपने त नाहिए सुनीं दोसरो के मत सुने दीं.\nभोजपुरी के तरह तरह के संस्था बनाईं बाकिर गलतिओ से ओकर कामकाज भोजपुरी में मत करीं. मान्यता खातिर लड़ाईं लड़ीं बाकिर भोजपुरी के इस्तेमाल मत करीं.\nअगर भोजपुरी में लिखल जरूरी होखे त भरसक कोशिश करीं कि सही सुबहित भोजपुरी मत लिखाव. हिन्दी के विद्वान हईं त रउरा खातिर काम बहुते आसान बा. हिन्दी में लिख के ओकरे के भोजपुरिआ दीं.\nकइल, गइल, भइल जइसन शब्दन का जगहा कईल, गईल, भईल वगैरह लिखल करीं.\nकोशिश करीं कि भोजपुरी में लोग ‘भी’ लिखे पढ़े आ सुने के आदत डाल लेव. बाद में हिन्दी के अउरियो विभक्ति के इस्तेमाल कइल आसान हो जाई.\nबेमतलब ऽ निशान डालल करीं. एहसे पढ़े वाला के अझूरावल भा चिढ़ावल आसान हो जाई आ ऊ पढ़ल छोड़ आगे बढ़ जाई.\nकि आ की के मतलब आ फरक ना त जाने के कोशिश करीं ना लोगो के जाने दीं. जे रउरा से कि आ की के फरक पर बतियावे के कोशिश करे ओकरा से बोलचाल बंद क दीं.\nरउरा गलत भोजपुरी के केहू सुधारे के कोशिश करे त ओकर प्रकाशन छोड़ दीं. आजुकाल्ह वेबसाइट चलावल बनावल बहुते आसान हो गइल बा. आपन अलगे प्रकाशन शुरू क दीं. कोशिश रहे कि भोजपुरी के कवनो प्रकाशन के बेंवत अइसन मत बढ़ पावे कि ओकर आवाज सुनल समाज आ सरकार के जरूरी लागे लागे.\nअगड़ा पिछड़ा दलित साहित्यकारन के समाज से आगा बढ़ के अपना जाते के लिखनिहारन के बढ़ावा दीं. बाद में हो सके त अपने पर-पटीदारन के संगठन बना के भोजपुरी के आगा बढ़ावे का नाम पर टाँग ध के लटक जाईं.\nभोजपुरी सिनेमा के प्रचारक बन जाईं आ हर तरह के कूड़ा कबाड़ के शानदार फिलिम बतावे के धंधा से कमाई करीं. अइसन करीं कि नीमन बाउर के फरक मेटा जाव. हर कलाकार के कवनो ना कवनो नाम से स्टार सुपर स्टार बताई. भा हिन्दी सिनेमा के कवनो कलाकार के नकल बता के ओकरा अकल के फलूदा बना के आपन कमाई करीं. फिलिम बनावे आवे वाला आँख के आन्हर गाँठ के बरियार के बुड़बक बना के आपन झोरी भर लीं. बाद में ओकरा त किरिया खाइए लेबे के बा कि दोसर फिलिम ना बनाएब.\nहम जानत बानीं कि एतना का बादो कतना तरीका रउरा मालूम होखी भोजपुरी के खतम करे के. हर तरीका के इस्तेमाल करीं. भोजपुरी के अइसन बरबाद कर दीं सभे कि हिन्दी का राह में कवनो रोड़ा ना लउके. ना रही बाँस ना बाजी बँसुरी!\nfb/aapanbirgunjfollow @aapanbirgunj[email protected]\nकोरोना संक्रमित ४७३ जने अउरी बढ़ल, काठमाण्डू जिल्ला से २७ जने\nवीरगंज गहवा मे एगो नवयुवक फंसरी लगा के झुलल मृत अवस्था मे…\nब्यूटीपार्लर आ सैलून खोले देवे के मांग करत वीरगंज मे…\nश्रेणी चुनि Select Category Featured (507) किताब (10) उपन्यास (2) कविता-संग्रह (4) कहानी-संग्रह (1) जीवनी (1) भोजपुरी दोहा (1) खेलकुद (32) पत्रिका (11) आखर (11) मनोरञ्जन (17) लेख (72) धार्मिक (12) भाषिक (24) भोजपुरी के धरोहर व्यक्तित्व (3) राजनीति (18) समाजिक (19) विचार (16) विशेष (53) समाचार (1,328) अंतराष्ट्रीय (40) प्रादेशिक (258) रक्सौल आसपास (18) राष्ट्रिय (180) स्थानिय (979) साहित्य (23) कविता (18) लघु कथा (1) स्वास्थ्य (12) हमनी बारे (2)\nआपन वीरगंज मिडिया ग्रुप प्रा.ली.\nपानीटंकी ८, वीरगंज\nसम्पर्क नं. ९८०२७७९९५०\nअध्यक्ष प्रधान सम्पादक : मिथिलेश चौरसिया\nव्यवस्थापक सम्पादक : अशोक कुशवाहा\nसम्पादक : एस.के. सुमन\nसंवाददाता : बिमला गुप्ता\nसुचना बिभाग दर्ता नं. : ७३४/०७४-०७५\nहमनी के लाईक करी ।


हैदराबाद में भइल जयाप्रदा आ मनोज तिवारी के फिलिम ‘मातृ देवो भवः’ के भव्य मुहूर्त – Anjoria\nमुहुर्त शॉट निर्देशित कइलन संजय दत्त आ क्लैप दिहलन चिरंजीवी.\nबालीवुड अदाकारा जयाप्रदा आ भोजपुरी मेगा स्टार मनोज तिवारी के फिल्म ‘मातृ देवो भवः’ के भव्य मुहूर्त पिछला दिने हैदराबाद के रामोजी राव स्टूडियो में भइल. एह मौका पर मुहुर्त क्लैप दिहलें दक्षिण भारत के सुपर स्टार चिरंजीवी आ एह शॉट के निर्देशित कइलन संजय दत्त. निर्माता आ नायिका जयाप्रदा अउर नायक मनोज तिवारी के बधाई देबे ला तमाम सेलेब्रिटी मौजूद रहलन.\nके.डी. का निर्देशन में बने जात एह फिल्म के नायिका जयाप्रदा खुद एकर निर्माण करावत बाड़ी. ई फिलिम साल 1993 में दक्खिन में हिट भइल रहे आ ई ओकरे भोजपुरी रिमेक ह.